text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Nehemiya 13:1-31
13 Esikwini rero a ku hlayiwa+ buku+ ya Muxe vanhu va yingisile; naswona ku kumiwe ku tsariwe leswaku Muamone+ ni Mumowabu+ a va fanelanga va nghena enhlengeletanweni ya Xikwembu xa ntiyiso hilaha ku nga riki na makumu,+2 hikuva a va va hlanganisanga vana va Israyele hi xinkwa+ ni mati,+ kambe va thole Balama+ leswaku a va rhuketela.+ Hambiswiritano, Xikwembu xa hina xi hundzule ndzhukano wu va nkateko.+3 Hi ku hatlisa loko va twa nawu,+ va sungula ku hambanisa+ mintlawa hinkwayo leyi hlanganeke, yi hambana na Israyele.4 Emahlweni ka leswi, Eliyaxibi+ lowa muprista loyi a a langutela holo yo dyela+ eka yona ya yindlu ya Xikwembu xa hina a a ri xaka ra Tobiya;+5 a n’wi endlela holo leyikulu yo dyela eka yona,+ leyi eku sunguleni a va hambeta va veka eka yona gandzelo ra mavele,+ murhi wa risuna ni swingolongondzwana ni vukhume bya mavele, vhinyo leyintshwa+ ni mafurha,+ leswi a swi tamerisiwe Valevhi+ ni vayimbeleri ni varindzi va tinyangwa, ni munyikelo wa vaprista.6 Enkarhini lowu hinkwawo a ndzi nga ri kona eYerusalema, hikuva elembeni ra vu-32+ ra Atazekiseki+ hosi ya Babilona, ndzi fike ehosini, kutani endzhakunyana, ndzi kombela ku suka ehosini.+7 Kutani ndzi fike eYerusalema ndzi vona vubihi lebyi Eliyaxibi+ a byi endleke eka Tobiya+ hi ku n’wi endlela holo exivaveni xa yindlu+ ya Xikwembu xa ntiyiso.8 Swi vonake swi bihe ngopfu eka mina.+ Kutani ndzi lahlela+ nhundzu hinkwayo ya yindlu ya Tobiya ehandle ka holo yo dyela eka yona.9 Endzhaku ka sweswo ndzi vule rito kutani va basisa+ tiholo to dyela eka tona;+ ndzi veka swingolongondzwana+ swa yindlu ya Xikwembu xa ntiyiso kwalaho, swin’we ni gandzelo ra mavele ni murhi wa risuna.+10 Ndzi kume leswaku Valevhi a va nyikiwanga swiphemu swa vona,+ lerova Valevhi ni vayimbeleri lava a va endla ntirho a va famba, ha un’we a ya ensin’wini yakwe.+11 Ndzi sungule ku sola+ vafumi+ lava nga khomela, ndzi ku: “Hikwalaho ka yini yindlu ya Xikwembu xa ntiyiso yi honisiwile?”+ Hiloko ndzi va hlengeleta ndzi va yimisa endhawini ya vona yo yima eka yona.12 Kutani loko ku ri Yuda hinkwaro, ri tise vukhume+ bya mavele+ ni bya vhinyo leyintshwa+ ni bya mafurha+ evuhlayiselweni.+13 Hiloko ndzi veka Xelemiya lowa muprista na Sadoki lowa mukopi na Pedaya wa Valevhi leswaku va langutela vuhlayiselo; a ku lawula Hanani n’wana wa Zakuru, n’wana wa Mataniya,+ hikuva a va langutiwa va tshembekile;+ a swi averiwa+ vamakwavo swi suka emavokweni ya vona.14 Oho Xikwembu xanga, ndzi tsundzuke+ malunghana ni leswi, naswona u nga swi herisi+ swiendlo swa mina swa musa wa rirhandzu leswi ndzi swi endleke leswi khumbaka yindlu+ ya Xikwembu xanga ni ku rindziwa ka yona.15 Emasikwini wolawo ndzi vone vanhu eYuda lava pyanyaka swikamelo swa madiriva hi savata,+ va tisa tinhulu ta mavele va ti rhwexe+ timbhongolo,+ ni vhinyo, madiriva ni makuwa+ ni ndzhwalo wa muxaka wun’wana ni wun’wana, va swi tisa eYerusalema hi siku ra savata;+ ndzi sungula ku nyikela vumbhoni lebyi kanetanaka na vona esikwini leri a va xavisa swakudya ha rona.16 Lava a va huma eTiri+ a va tshama emutini, va tisa tinhlampfi ni bindzu ra mixaka hinkwayo,+ va xavisa hi savata, va xavisela vana va Yuda ni le Yerusalema.17 Kutani ndzi sungula ku sola vanhu va xiyimo xa le henhla+ va Yuda, ndzi ku eka vona: “I yini swilo leswi swo biha leswi mi swi endlaka, mi nyamisaka siku ra savata ha swona?18 Xana a hi yona ndlela leyi vatata wa n’wina va endleke ha yona,+ lerova Xikwembu xa hina xi tisa makhombo+ lawa hinkwawo ehenhla ka muti lowu? Kambe, mi engetela ku hlundzuka lokukulu eIsrayele hi ku nyamisa savata.”+19 Hi ku hatlisa loko ri sungula ku mphumela etinyangweni ta Yerusalema savata yi nga si fika, xikan’we-kan’we ndzi vula rito kutani tinyangwa ti pfariwa.+ Ndzi vula leswaku va nga ti pfuli kukondza ku va endzhaku ka savata; ndzi veka vatirhi va mina van’wana etinyangweni, leswaku ku nga ngheni ndzhwalo hi siku ra savata.+20 Hiloko vabindzuri ni vaxavisi ni lava va bindzulaka hi tindlela ta muxaka wun’wana ni wun’wana va etlela ehandle ka Yerusalema kan’we na kambirhi.21 Kutani ndzi nyikela vumbhoni+ lebyi kanetanaka na vona, ndzi ku eka vona: “Hikwalaho ka yini mi etlela ekusuhi ni rirhangu? Loko mo tlhela mi swi endla, ndzi ta veka voko ehenhla ka n’wina.”+ Ku sukela esikwini rero a va ha tlhelanga va ta hi savata.22 Ndzi ya emahlweni ndzi byela Valevhi+ leswaku va fanele va titengisa+ nkarhi hinkwawo, va rindza tinyangwa+ leswaku va hlawulekisa+ siku ra savata. Oho Xikwembu xanga, ni leswi swi tsundzuke+ eka mina, naswona vana ni nsovo eka mina hikwalaho ka ku tala ka musa wa wena wa rirhandzu.+23 Nakambe, esikwini rero ndzi vone Vayuda lava a va tshama+ ni vavasati va Vaaxidodo,+ Vaamone ni Vamowabu.+24 Loko ku ri vana va vona, hafu ya vona a va vulavula Xiaxidodo, a a nga ri kona eka vona la tivaka ku vulavula Xiyuda,+ kambe a va vulavula ririmi ra vanhu van’wana.25 Ndzi sungule ku va sola, ndzi tisa ndzhukano eka vona,+ ndzi ba van’wana va vona ni ku tsuvula misisi ya vona,+ ndzi va hlambanyisa hi Xikwembu:+ “Mi nga tshuki mi nyiketa vana va n’wina va vanhwanyana eka vana va vona va majaha, naswona mi nga tshuki mi amukela vana va vona va vanhwanyana va va va vana va n’wina kumbe va n’wina.+26 Xana Solomoni hosi ya Israyele a nga dyohanga hikwalaho ka leswi?+ Exikarhi ka matiko yo tala a ku vanga ni hosi leyi fanaka na yena;+ a a rhandza Xikwembu xakwe,+ lerova Xikwembu xi n’wi veke a va hosi ya tiko hinkwaro ra Israyele. Vasati vambe va n’wi dyohisile.+27 Xana a hi nchumu lowu hi wu tweke leswaku n’wina mi endle vubihi lebyi lebyikulu swonghasi hi ku endla hi ku pfumala ku tshembeka eka Xikwembu xa hina hi ku tshamisa vasati vambe?”+28 Kutani un’wana wa vana va Yoyada+ n’wana wa Eliyaxibi+ muprista lonkulu a a ri mukon’wana wa Sanibalati+ lowa Muhoroni.+ Hiloko ndzi n’wi hlongola eka mina.+29 Oho Xikwembu xanga, va tsundzuke hikwalaho ka ku nyamisiwa+ ka ntwanano+ wa vuprista ni wa Valevhi.+30 Hiloko ndzi va tengisa+ eka hinkwaswo leswi nga swimbe, kutani ndzi nyika vaprista ni Valevhi mintirho, ha un’we ntirho wakwe,+31 hambi ku ri nyandza ya tihunyi+ hi minkarhi leyi vekiweke ni swirhangana swa mihandzu leyi wupfeke.Oho Xikwembu xanga, ndzi tsundzuke,+ hi vunene.+


c: text/html

text:
Dyondzo Ya Mavunwa 2: Vanhu Vo Homboloka Va Xanisiwa eTiheleni
Xana dyondzo leyi ya mavunwa yi huma kwihi?
Buku leyi nge Histoire des enfers (Matimu ya Tihele), leyi tsariweke hi Georges Minois, eka tluka 50 yi vula leswaku, “Plato a a ri mutivi wa filosofi wa Mugriki wa khale, loyi a a ri ni nkucetelo lowukulu eka ndlela leyi dyondzo ya tihele a yi fanele yi langutiwa ha yona.”
“Ku sukela exikarhi ka lembe-xidzana ra vumbirhi AD, Vakreste lava va dyondzisiweke filosofi ya Xigriki, va sungule ku vona xilaveko xo phofula ripfumelo ra vona hi ku tirhisa marito man’wana ya filosofi . . . Filosofi leyi va hlawuleke ku yi tirhisa a ku ri ya Platonism [tidyondzo ta Plato].”—The New Encyclopædia Britannica (1988), Vholumo 25, tluka 890.
“Tidyondzo ta Kereke ti tiyisekisa leswaku tihele ti kona ni leswaku ti kona hilaha ku nga heriki. Endzhakunyana ka rifu, moya-xiviri wa lava feke wu ri ni swidyoho wu rhelela wu ya etiheleni, laha wu xanisiwaka, ‘endzilweni lowu nga timekiki.’ Ku xanisiwa endzilweni wa tihele i ndlela leyi ha yona u hambanisiwaka ni Xikwembu hilaha ku nga heriki.”—Catechism of the Catholic Church, nkandziyiso wa 1994, tluka 270.
I yini leswi Bibele yi swi dyondzisaka?
“Hikuva lava hanyaka va swi tiva leswaku va ta fa; kambe loko ku ri lava feke, a va tivi nchumu nikatsongo, . . . hikuva a ku na ntirho hambi ku ri kungu, vutivi kumbe vutlhari eSheol, ndhawu leyi u yaka eka yona.”—Eklesiasta 9:5, 10.
Rito ra Xiheveru leri nge Sheol, leri vulaka “vutshamo bya lava feke” eka vuhundzuluxeri byin’wana bya Bibele ri hundzuluxeriwe ri ku “tihele.” Xana tsalwa leri ri paluxa yini hi xiyimo xa vafi? Xana va xaniseka eSheol leswaku va riha swidyoho swa vona? Doo, hikuva a va “tivi nchumu nikatsongo.” Hi yona mhaka leyi endleke leswaku wanuna wo tshembeka Yobo, loko a xaniseka swinene hikwalaho ka vuvabyi a kombela Xikwembu a ku: “Ndzi fihle etiheleni [hi Xiheveru, eSheol].” (Yobo 14:13; Douay-Rheims Version) Xana xikombelo lexi a xi ta vula yini loko ku ri hileswaku Sheol a ku ri ndhawu leyi vanhu va xanisiwaka eka yona hilaha ku nga heriki? Hi ku ya hi Bibele, tihele ti vula sirha leri tolovelekeke ra vanhu, laha munhu loko a ri kona a nga ha kotiki ku endla nchumu.
Xana leswi a swi endli leswaku nhlamuselo ya tihele yi twala yi tlhela yi pfumelelana ni Matsalwa? Nilokoswiritano, hi xihi xidyoho lexi nga endlaka leswaku Xikwembu xa rirhandzu xi xanisa munhu hilaha ku nga heriki? (1 Yohane 4:8) Kambe loko ndzilo wa tihele ku ri dyondzo ya mavunwa, ku vuriwa yini hi dyondzo ya ku ya hanya etilweni?
Ringanisa tindzimana leti ta Bibele: Pisalema 146:3, 4; Mintirho 2:25-27; Varhoma 6:7, 23
I NTIYISO LESWAKU:
Xikwembu a xi xanisi vanhu etiheleni
DYONDZA SWO TALA
I Yini Tiva Ra Ndzilo? Xana Ri Fana Ni Tihele Kumbe Gehena?
Yesu u ni “swilotlelo swa tihele,” kambe xana u na xona xa tiva ra ndzilo?

robotstxt: allowed

filter: keep


text:
XALAMUKA! SEPTEMBER 2015
Xana Hi Fanele Hi Yi Teka Njhani Mali?
Ku rhandza mali swi nga cinca vumunhu bya wena.
Xana Hi Fanele Hi Yi Teka Njhani Mali?
Swivutiso swa nkombo swo tikambela ha swona swi nga ku pfuna ku vona loko u rhandza mali.
Middle East
Leswi endlekeke emutini wa khale swi kombisa vumbhoni bya leswaku Bibele ya pakanisa.
Ndlela Yo Kombela Ku Rivaleriwa
Ndzi fanele ndzi endla yini loko ku nga ri mina ndzi endleke xihoxo?
Herodotus
U Vitaniwa Tata wa Matimu, ku vuriwa leswaku u hete vutomi byakwe a endla ntirho wun’we.
Ku Endzela Tiko Ra Nicaragua
Hi le kaya ka tiva leri nga ni mati yo kala munyi lama ku tshamaka swiharhi leswi talaka ku kumeka elwandle swo kota nyankwave, xipfondzo, na tarpon.
Vusweti
Xana swisiwana swi nga tsaka?
Switsongwatsongwana Leswi Dyaka Oyili
Xana swi nga yi basisa njhani oyili loko swi ringanisiwa hi swilo swo basisa swa manguva lawa?
Swin'wana Leswi Nga Kona Eka Website Leyi
Leswi Tintangha Ta Wena Ti Swi Vulaka Hi Mali
Twana switsundzuxo malunghana ni ku yi hlayisa, ku yi tirhisa ni ku va ni langutelo lerinene ha yona.
U Fanele U Va Ni Musa Ni Ku Avelana Ni Van’wana
Hlalela vhidiyo leyi u vona ndlela leyi Kalebe na Belina va kumaka ntsako ha yona loko va avelana swilo swa vona ni van’wana.


text:
Mfungho Wa Watchtower
—Xikombiso Xa Khale Xa Le Brooklyn
Ku tlula malembe ya 40, marito yo tshwuka lama anameke timitara ta 4,6 lama nga ehenhla ka lwango ra muako lowu nga ntsindza wa misava hinkwayo wa Timbhoni ta Yehovha, i mfungho lowu vaaki va Doroba ra New York va toloveleke ku wu languta naswona vunyingi bya vona va titshege hi xikomba-nkarhi ni maxelo lexi nga etlhelo ka wona.
Eboni, loyi a kotaka ku vona mfungho lowu a ri efuletini yakwe le Brooklyn, u te: “
Swa tsakisa ku languta hi le fasitereni leswaku ndzi vona nkarhi ni maxelo ndzi nga si ya entirhweni. Swi ndzi pfuna leswaku ndzi tshama ndzi khome nkarhi ni ku ambala hi ku ya hi maxelo.”
Xana xikomba-nkarhi ni maxelo xi ta va kona eka malembe man’wana ya 40 lama taka? Swi nga ha endleka xi nga ha vi kona. Leswi ku kunguhatiweke ku rhurhisela ntsindza wa misava hinkwayo wa Timbhoni ta Yehovha wu ya en’walungwini wa New York, xiboho xexo xi ta endliwa hi lava nga ta xava muako wolowo.
Mfungho wu hoxiwe ro sungula emalembeni yo tlula 70 lama hundzeke hi vini vo sungula va muako. Timbhoni ta Yehovha ti wu cincile wu va hi xivumbeko lexi wu nga xona namuntlha endzhaku ko xava muako wolowo hi 1969.
Mfungho lowu wu lava ku tshamela ku khathaleriwa. Switukulwana swo hlayanyana swa majaha swi tirhile eka wona leswaku swi wu lunghisa minkarhi hinkwayo.
Mutirhi un’wana wa nivusiku u te: “
Siku rin’wana nivusiku hi beriwe riqingho hi murhangeri wa mahungu ya televhixini. A a lava ku hi byela leswaku xikomba-nkarhi lexi nga eka mfungho wa hina a xi salele endzhaku hi tisekoni ta 15. A a lava leswaku hi xi lunghisa leswaku a ta vulavula ha xona eka nongonoko wakwe vusiku byebyo. Hi ku hatlisa, mutirhi loyi a a ha khomiwe hi vurhongo u ye a ya lulamisa xiphiqo xa kona.”
Leswaku xikomba-nkarhi lexi nga eka mfungho lowu xi vuyerisa ni ku pakanisa, ku endliwe mindzulamiso eka xona minkarhi yo hlayanyana. Exikarhi ka va-1980, ku hoxiwe muchini wun’wana lowu kombaka maxelo hi ti-degree Celsius etlhelo ka lowu kombaka nkarhi ni maxelo hi ti-degree Fahrenheit.
Hi 2009, timboni leti nga tirhiki kahle ta neon leti voningelaka mfungho lowu ti siviwe hi timboni to tshwuka ta (LED), leti tirhaka kahle naswona ti londzovotaka tidolara leti tlulaka 4 000 ta le United States lembe ni lembe ku ti khathalela. Namuntlha mfungho lowu wu dya gezi ritsongo swinene ku tlula leri wu tshameke wu ri dya.


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
2 Samuwele 11:1-27
11 Eku sunguleni ka lembe,+ enkarhini lowu tihosi ti humaka ha wona ti ya enyimpini,+ Davhida a rhuma Yowabu ni malandza yakwe ma ri na yena ni tiko hinkwaro ra Israyele leswaku va ya lovisa vana va Amone+ ni ku rhendzela Rhaba+ enkarhini lowu Davhida a a tshama eYerusalema.2 Nimadyambu, Davhida a pfuka esangwini rakwe a famba-famba ehenhla ka lwangu+ ra yindlu ya hosi; loko a ri ehenhla ka lwangu a vona+ wansati a hlamba, wansati loyi a a saseke ngopfu.+3 Hiloko Davhida a rhumela rito leswaku va ya vutisisa hi wansati loyi,+ kutani un’wana a ku: “Xana loyi a hi Bati-xeba+ n’wana wa Eliyamu,+ nsati wa Uriya+ lowa Muheti?”+4 Endzhaku ka sweswo Davhida a rhuma varhumiwa leswaku va ya n’wi teka.+ Hiloko a fika eka yena+ kutani a etlela na yena,+ kasi yena a a ha tihlawulekisa eku nyameni ka yena.+ Endzhaku a tlhelela endlwini yakwe.5 Kutani wansati loyi a tika. Hikwalaho a rhumela rito a byela Davhida a ku: “Ndzi tikile.”6 Hiloko Davhida a rhumela rito eka Yowabu, a ku: “Rhumela Uriya lowa Muheti eka mina.” Kutani Yowabu a rhumela Uriya eka Davhida.7 Loko Uriya a fika eka yena, Davhida a sungula ku vutisa leswaku Yowabu u pfuke njhani nileswaku vanhu a va pfuke njhani, nileswaku nyimpi a yi famba njhani.8 Eku heteleleni Davhida a byela Uriya a ku: “Rhelela u ya endlwini ya wena u hlamba milenge.”+ Hikwalaho Uriya a famba a suka endlwini ya hosi, kutani nyiko ya hosi ya ku n’wi xixima yi n’wi landzela.9 Hambiswiritano, Uriya a etlela enyangweni ya yindlu ya hosi ni malandza laman’wana hinkwawo ya hosi yakwe, a nga rhelelanga a ya endlwini yakwe.10 Kutani va byela Davhida va ku: “Uriya a nga rhelelanga a ya endlwini yakwe.” Hiloko Davhida a ku eka Uriya: “U nghene u huma eriendzweni, a swi tano ke? Ha yini u nga rhelelanga u ya endlwini ya wena?”11 Uriya a hlamula Davhida a ku: “Areka+ na Israyele na Yuda va tshama emintsongeni, naswona hosi yanga Yowabu ni malandza ya hosi yanga+ va dzime mixaxa enhoveni, kutani mina—xana ndzi fanele ndzi ya endlwini ya mina ndzi dya ni ku nwa naswona ndzi etlela ni nsati wa mina?+ Leswi u hanyaka nileswi moya-xiviri wa wena wu hanyaka,+ a ndzi nge wu endli nchumu lowu!”12 Hiloko Davhida a ku eka Uriya: “Tshama laha ninamuntlha, mundzuku ndzi ta ku tshika u famba.” Hikwalaho Uriya a hambeta a tshama eYerusalema siku rero ni siku leri landzelaka.13 Ku tlula kwalaho, Davhida a n’wi vitana leswaku a ta dya emahlweni ka yena, a nwa. Kutani a n’wi dakwisa.+ Nilokoswiritano, a huma nimadyambu a ya etlela esangwini rakwe ni malandza ya hosi yakwe, a nga rhelelanga a ya endlwini yakwe.14 Nimixo, Davhida a tsalela Yowabu papila+ a ri rhumela hi voko ra Uriya.15 Kutani a tsala epapileni, a ku:+ “Vekani Uriya emahlweni ka valwi va nyimpi laha nyimpi yi hisaka kona,+ mi fanele mi tlhentlha endzhaku ka yena, u fanele a tlhaviwa a fa.”+16 Loko Yowabu a ha rindze muti, a veka Uriya laha a a tiva leswaku ku ni vavanuna va vurhena.+17 Loko vavanuna va muti va huma va ya lwa na Yowabu, hiloko vanhu van’wana, malandza ya Davhida va wa, Uriya lowa Muheti na yena a fa.+18 Kutani Yowabu a rhumela xiviko eka Davhida malunghana ni timhaka hinkwato ta nyimpi.19 A ya emahlweni a lerisa murhumiwa, a ku: “Hi ku hatlisa loko u hete ku byela hosi timhaka hinkwato ta nyimpi,20 loko hosi yo kariha, yi ku eka wena, ‘Ha yini mi tshinele kusuhi ni muti leswaku mi lwa? Xana a mi swi tivanga leswaku va nga copa va ri ehenhla ka rirhangu?21 Xana i mani la dlayeke Abimeleke+ n’wana wa Yerubexeti?+ Xana a ku nga ri wansati la n’wi hoxeke hi ribye ro sila+ a ri ehenhla ka rirhangu kutani a fa eTebese?+ Ha yini mi tshinele kusuhi ni rirhangu?’ u fanele u ku, ‘Uriya nandza wa wena lowa Muheti u file na yena.’”+22 Hiloko murhumiwa a famba kutani a fika a byela Davhida hinkwaswo leswi Yowabu a n’wi rhumeke swona.23 Murhumiwa a ya emahlweni a ku eka Davhida: “Vavanuna lavaya a va ri ni matimba eka hina lerova va huma ku ta lwa na hina enhoveni; kambe hi hambete hi va susumeta ku ya fika enyangweni ya vungheno.24 Vacopi va tshamela ku copa malandza ya wena va ri ehenhla ka rirhangu,+ lerova malandza man’wana ya hosi ma fa; nandza wa wena Uriya lowa Muheti na yena u file.”+25 Hiloko Davhida a ku eka murhumiwa loyi: “U ta byela Yowabu u ku, ‘Mhaka leyi yi nga tshuki yi vonaka yi bihile ematihlweni ya wena, hikuva banga ri dya+ un’wana hilaha ri dyaka un’wana hakona. Tiyisa nyimpi ya wena u lwa ni muti u wu hlula.’+ U n’wi khutaza.”26 Nsati wa Uriya a swi twa leswaku Uriya nuna wakwe u file, kutani a sungula ku rilela+ n’wini wakwe.+27 Loko nkarhi wa ku rila+ wu hundzile, hi ku hatlisa Davhida a rhumela rito leswaku a tisiwa endlwini yakwe, kutani a va nsati wakwe.+ Hi ku famba ka nkarhi a n’wi tswalela n’wana, kambe nchumu lowu Davhida a wu endleke wu vonaka wu bihile+ ematihlweni+ ya Yehovha.


text:
Dyondzo 8
Ha Yini Xikwembu Xi Pfumelela Vubihi Ni Ku Xaniseka?
1. Vubihi byi sungule njhani?
Vubihi byi sungule emisaveni loko Sathana a vule mavunwa yo sungula. Eku sunguleni Sathana a a ri ntsumi leyi hetisekeke, kambe “a nga yimanga a tiyile entiyisweni.” (Yohane 8:44) U navele vugandzeri lebyi fanelaka Xikwembu ntsena. U hembele Evha wansati wo sungula, kutani a n’wi kucetela ku yingisa yena ematshan’weni ya Xikwembu. Adamu u joyine Evha a nga yingisi Xikwembu. Xiboho xa Adamu xi vange ku xaniseka ni rifu.—Hlaya Genesa 3:1-6, 19.
Loko Sathana a khutaza Evha leswaku a nga yingisi Xikwembu, a a sungula ku xandzukela vuhosi bya Xikwembu kumbe xikhundlha xa xona tanihi Lexi nge Henhla-henhla. Vunyingi bya vanhu va joyine Sathana va fularhela Xikwembu tanihi Mufumi wa vona. Hikwalaho, u ve “mufumi wa misava.”—Hlaya Yohane 14:30; 1 Yohane 5:19.
2. Xana a ku ri ni leswi a swi soleka eka leswi Xikwembu xi swi vumbeke?
Mintirho hinkwayo ya Xikwembu yi hetisekile. Vanhu ni tintsumi leti Xikwembu xi ti vumbeke a va ta swi kota ku xi yingisa hi ku hetiseka. (Deteronoma 32:4, 5) Xikwembu xi hi vumbe hi ri ni ntshunxeko wo tihlawulela ku endla leswinene kumbe leswo biha. Ntshunxeko wolowo wu hi nyika nkarhi wo kombisa ndlela leyi hi rhandzaka Xikwembu ha yona.—Hlaya Yakobo 1:13-15; 1 Yohane 5:3.
3. Ha yini Xikwembu xi pfumelele ku xaniseka ku fikela sweswi?
Yehovha u pfumelele vanhu leswaku va xandzukela vuhosi bya yena ku ringana nkarhi wo karhi. Ha yini? Leswaku a ta kombisa leswaku loko vanhu va ringeta ku tifuma handle ka yena a swi nge va vuyerisi. (Eklesiasta 7:29; 8:9) Endzhaku ka malembe ya 6 000 ya matimu ya vanhu, vumbhoni bya kona byi le rivaleni. Vafumi lava nga vanhu va tsandzekile ku herisa nyimpi, vugevenga, vuhomboloki kumbe mavabyi. —Hlaya Yeremiya 10:23; Varhoma 9:17.
Ku hambana ni vulawuri bya vanhu, vulawuri bya Xikwembu byi vuyerisa lava byi amukelaka. (Esaya 48:17, 18) Ku nga ri khale, Yehovha u ta herisa tihulumendhe hinkwato ta vanhu. Emisaveni ku ta tshama ntsena vanhu lava hlawulaka ku fumiwa hi Xikwembu.—Esaya 11:9.—Hlaya Daniyele 2:44.
4. Ku lehisa mbilu ka Xikwembu ku hi nyika nkarhi wo endla yini?
Sathana u vule leswaku vanhu va tirhela Yehovha hikwalaho ka swivangelo swa vutianakanyi. Xana u nga swi tsakela ku kombisa leswaku sweswo i mavunwa? U nga swi kota! Ku lehisa mbilu ka Xikwembu ku hi nyika nkarhi wo kombisa leswaku hi tsakela ku fumiwa hi xona kumbe hi vanhu. Ndlela leyi hi hanyaka ha yona yi kombisa loyi hi hlawulaka ku fumiwa hi yena.—Hlaya Yobo 1:8-12; Swivuriso 27:11.
5. Hi nga swi kombisa njhani leswaku hi hlawula Xikwembu tanihi Mufumi wa hina?
Hi nga kombisa leswaku hi hlawula Xikwembu tanihi Mufumi wa hina hi ku dyondza hi vugandzeri bya ntiyiso ni hi ku hanya hi ku pfumelelana na byona hilaha byi hlamuseriweke hakona eRitweni ra Xikwembu ku nga Bibele. (Yohane 4:23) Hi nga ala ku fumiwa hi Sathana hi ku ka hi nga hlanganyeli eka tipolitiki ni tinyimpi hilaha Yesu a endleke hakona.—Hlaya Yohane 17:14.
Sathana u tirhisa matimba ya yena leswaku a endla mikhuva leyi thyakeke ni leyi nga ni khombo yi vonaka yi ri yinene. Loko hi ala ku endla mikhuva yoleyo, vanghana ni maxaka ya hina man’wana va nga ha hi hlekula kumbe va hi kaneta. (1 Petro 4:3, 4) Hikwalaho hi fanele hi hlawula. Xana hi ta tihlanganisa ni vanhu lava rhandzaka Xikwembu? Xana hi ta yingisa milawu ya xona ya vutlhari ni ya rirhandzu? Loko hi endla tano, hi ta va hi kombisa leswaku Sathana a a hemba loko a vula leswaku a va kona vanhu lava nga yingisaka Xikwembu loko swi tika ku endla tano.—Hlaya 1 Vakorinto 6:9, 10; 15:33.
Ndlela leyi Xikwembu xi rhandzaka vanhu ha yona yi tiyisekisa leswaku vuhomboloki ni ku xaniseka swi ta hela. Lava kombisaka leswaku va swi tshemba leswi, va ta tiphina hi vutomi emisaveni hilaha ku nga heriki.—Hlaya Yohane 3:16.
DYONDZA SWO TALA
Ha Yini Xikwembu Xi Pfumelela Leswaku Ku Va Ni Ku Xaniseka?
Vanhu vo tala va anakanya leswaku Xikwembu xi fanele xi soriwa hikwalaho ka leswi misava hinkwayo yi xanisekaka. Wena u ri yini? Dyondza hi swivangelo leswi Xikwembu xi swi vulaka malunghana ni ku xaniseka.


text:
INDONESIA
Ku Xavisiwa Ka Swipayisisi
HI VA-1500, ku xavisiwa ka swipayisisi a ku tlakusa ikhonomi ku fana ni ndlela leyi ku xavisiwa ka oyili ku yi tlakusaka ha yona sweswi. Swipayisisi swo fana ni ti-nutmeg ni swihluke leswi swi humaka eSwihlaleni leswi dumeke swa Swipayisisi (sweswi ku nga swifundzha swa Maluku na North Maluku eIndonesia) swi endle mali yo tala eYuropa.
Vavalangi Christopher Columbus, Vasco da Gama, Ferdinand Magellan, Samuel de Champlain na Henry Hudson va lave tindlela ta ku ya eSwihlaleni leswi nga ni Swipayisisi. Xisweswo, ku laviwa ka swipayisisi swa le Indonesia swi endle leswaku vanhu va yi twisisa ro sungula hilaha ku heleleke planete ya ntivombango.


text:
Dyondzisa Vana Va Wena
Xana U Tshame U Titwa Onge A Wu Faneleki Ku Va eXikarhi Ka Vanhu Van’wana?
MUNHU loyi a titwaka onge a nga faneleki ku va exikarhi ka vanhu van’wana hi loyi vanhu van’wana va nga n’wi amukeriki eka ntlawa wa vona. A nga ha va a hambana na vona hi nhlonge, hi rixaka, hi ndlela yakwe yo vulavula kumbe yo endla swilo. Xana na wena u tshame u titwa hi ndlela yoleyo?— *
A hi buleni hi wanuna loyi na yena a titweke hi ndlela yoleyo. Vito rakwe i Mefiboxete. A hi tweneni leswaku a a ri mani ni xivangelo xo va a titwe hi ndlela yoleyo. Loko u titwa u nga faneleki ku va exikarhi ka vanhu van’wana, u nga dyondza swo tala eka Mefiboxete.
Mefiboxete a a ri n’wana wa Yonathani, munghana lonkulu wa Davhida. Emahlweni ko va Yonathani a dlayiwa enyimpini, u byele Davhida a ku: ‘U n’wi khoma kahle n’wana wa mina.’ Davhida u ve hosi. Endzhaku ka malembe u ma tsundzukile marito ya Yonathani naswona Mefiboxete a ha hanya. Loko a ha ri ntsongo, u weriwe hi mhangu. A nga ha ta kota ku famba vutomi byakwe hinkwabyo. Xana wa xi vona xivangelo xo va a titwe a nga faneleki?—
Davhida a a lava ku n’wi endlela leswinene n’wana wa Yonathani. Kutani Davhida u hlele leswaku muti wa Mefiboxete wu va ekusuhi ni wa yena eYerusalema naswona u dye etafuleni ra Davhida. Wanuna la vuriwaka Ziba, swin’we ni vana vakwe ni malandza yakwe, va nyikiwe Mefiboxete leswaku va va malandza yakwe. Hakunene Davhida u n’wi xiximile n’wana wa Yonathani! Xana wa swi tiva leswi endlekeke endzhaku ka sweswo?—
Davhida u sungule ku va ni swiphiqo emutini wakwe. Absalomu, un’wana wa vana va Davhida, u n’wi pfukerile kutani a ringeta ku n’wi tekela vuhosi. Davhida a a fanele a tsema a ri vona leswaku a ponisa vutomi byakwe. Mefiboxete u lave ku famba na Davhida tanihi leswi vo tala va fambeke na yena. Vanghana volavo va Davhida a va swi tiva leswaku a ri hosi leyi fanelekaka. Kambe Mefiboxete a nga fambanga hileswi a tsandzeka ku famba.
Kutani Ziba u byele Davhida leswaku Mefiboxete u sale hileswi a lava ku va hosi. Davhida u kholwe mavunwa wolawo! Hiloko a nyika Ziba nsimu hinkwayo ya Mefiboxete. A swi tekanga nkarhi leswaku Davhida a hlula Absalomu kutani a tlhelela eYerusalema. Sweswi Davhida a a lava leswaku Mefiboxete a tivulela hi yexe leswaku ha yini a nga fambanga. Davhida u endle xiboho xa leswaku Mefiboxete na Ziba va fanele va avelana nsimu. Xana u ehleketa leswaku Mefiboxete u endle yini?—
A nga gungulanga a vula leswaku xiboho xa Davhida a xi twali. Mefiboxete a a swi tiva leswaku hosi yi lava ku rhula leswaku yi ta wu endla kahle ntirho wa yona. Kutani u vule leswaku Ziba a teka nsimu hinkwayo. Lexi a xi ri xa nkoka eka Mefiboxete hileswaku Davhida nandza wa Yehovha a vuyile leswaku a ta va hosi eYerusalema.
Mefiboxete u xaniseke swinene. Minkarhi yo tala a titwa a nga faneleki ku va exikarhi ka vanhu van’wana. Kambe Yehovha a n’wi rhandza naswona u n’wi khathalerile. Xana hi nga dyondza yini emhakeni leyi?— Hambiloko hi endla leswi nga swinene, swi nga ha endleka van’wana va hi hembela. Yesu u te: “Loko misava yi mi venga, ma swi tiva leswaku yi ndzi vengile yi nga si mi venga.” Hambi ku ri Yesu vanhu va n’wi dlayile! Hi nga tiyiseka leswaku loko hi endla leswi nga swinene, Yehovha, la nga Xikwembu xa ntiyiso, u ta hi rhandza naswona ni N’wana wakwe, Yesu u ta endla hilaha ku fanaka.
EBibeleni ya wena hlaya
^ ndzim. 3 Loko u hlayela n’wana, mfungho lowu wu endleriwe ku ku tsundzuxa leswaku u yima, kutani u rindzela leswaku a hlamula xivutiso xa kona.


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Genesa 37:1-36
37 Yakobe a hambeta a tshama etikweni leri tata+ wa yena a luveleke eka rona, etikweni ra Kanana.+2 Lawa i matimu ya Yakobe.Loko Yosefa+ a ri ni malembe ya 17 hi vukhale, a a risa tinyimpfu ni vamakwavo, exikarhi ka ntlhambi wolowo,+ naswona leswi a ha ri mufana, a a vekiwe ni vana va Biliha+ swin’we ni vana va Zilpa,+ vasati va tata wa yena. Kutani Yosefa a tisela tata+ wakwe xiviko xo biha hi vona.3 Israyele a rhandza Yosefa ku tlula vana+ va yena lavan’wana hinkwavo, hikuva a a ri n’wana wa malembe yakwe ya vudyuhari; kutani a n’wi endlela nguvu yo leha ya mikhwalalati, yo fana ni hembe.+4 Loko vamakwavo va vona leswaku tata wa vona u n’wi rhandza ku va tlula hinkwavo, va sungula ku n’wi venga,+ naswona a va nga vulavurisani na yena hi ku rhula.+5 Endzhaku Yosefa a lorha norho a wu byela vamakwavo,+ kutani va kuma swivangelo leswi engetelekeke swa ku n’wi venga.6 A ku eka vona: “Ndzi kombela mi yingisa norho lowu ndzi wu lorheke.+7 A hi ri karhi hi boha tinyandza enhoveni loko nyandza ya mina yi suka yi yima yi ololoka, kutani tinyandza ta n’wina ti rhendzela nyandza+ ya mina, ti yi nkhinsamela.”8 Vamakwavo va ku eka yena: “Xana kunene u ta va hosi ya hina?+ kumbe, Xana kunene u ta hi fuma?”+ Hikwalaho va kuma xivangelo lexintshwa xo n’wi venga hikwalaho ka milorho yakwe ni hikwalaho ka marito yakwe.9 Endzhaku ka sweswo a tlhela a lorha norho wun’wana, kutani a wu rungulela vamakwavo, a ku: “Ndzi tlhele ndzi lorha norho wun’wana, dyambu ni n’weti ni tinyeleti ta 11 a swi ndzi nkhinsamela.”+10 Kutani a wu rungulela tata wakwe xikan’we ni vamakwavo, tata wakwe a n’wi tshinya a ku:+ “Xana norho lowu u wu lorheke wu vula yini? Xana kunene mina ni mana wa wena ni vamakwenu hi ta ta hi ta ku nkhinsamela?”11 Vamakwavo va n’wi vondzoka,+ kambe tata wa yena a hlayisa marito+ lawa.12 Kutani vamakwavo va yisa ntlhambi wa tata wa vona emadyelweni lama nga ekusuhi na Xikeme.+13 Endzhakunyana ka nkarhi Israyele a ku eka Yosefa: “Vamakwenu va langutela mintlhambi ekusuhi na Xikeme, a swi tano ke? Tana, ndzi ku rhuma eka vona.” Hiloko a ku: “Hi mina loyi!”+14 Kutani a ku eka yena: “Ndzi kombela u famba. U ya vona loko vamakwenu va hlayisekile naswona va hanye kahle niloko ntlhambi wu hlayisekile naswona wu hanye kahle, u vuya u ta ndzi byela.”+ Hiloko a n’wi rhuma a suka erivaleni ra le hansi ra Hebroni,+ a ya etlhelo ra Xikeme.15 Endzhakunyana munhu un’wana a n’wi kuma a ri karhi a tsendzeleka enhoveni. Kutani munhu loyi a n’wi vutisa a ku: “U lava yini?”16 Hiloko a ku: “Ndzi lava vamakwerhu. Ndzi kombela u ndzi byela, Va yi risela kwihi mintlhambi?”17 Munhu loyi a ya emahlweni a ku: “Va sukile laha hikuva ndzi va twe va ku, ‘A hi yeni eDotani.’” Kutani Yosefa a sala vamakwavo endzhaku, hiloko a va kuma eDotani.18 Ina, va n’wi vone a ha ri ekule, kutani loko a nga si tshinela eka vona va sungula ku n’wi endlela rhengu ra ku n’wi dlaya.+19 Kutani va byelana va ku: “Vonani! Hi loyi n’wamilorho+ a taka.20 Tanani, a hi n’wi dlayeni hi n’wi hoxa eka rin’wana ra makhele ya mati;+ hi ta vula leswaku xivandzana xo leva xi n’wi dlele.+ Kutani hi vona leswaku ku ta endleka yini hi milorho ya yena.”21 Loko Ruveni a swi twa a ringeta ku n’wi kutsula evokweni+ ra vona. Kutani a ku: “Hi nga bi moya-xiviri wa yena hi wu dlaya.”+22 Ruveni a ya emahlweni a ku eka vona: “Mi nga halati ngati.+ N’wi hoxeni ekheleni leri ra mati leri nga emananga, mi nga n’wi tlhandleki voko leri kariheke.”+ Xikongomelo xa yena a ku ri ku n’wi kutsula evokweni ra vona leswaku a n’wi tlherisela eka tata wa yena.23 Kutani loko Yosefa a fika eka vamakwavo, va hluvula Yosefa nguvu yakwe yo leha, ni nguvu yo leha ya mikhwalalati leyi a yi ri emirini wa yena;+24 endzhaku ka sweswo va n’wi teka va n’wi hoxa ekheleni ra mati.+ Hi nkarhi wolowo khele a ri nga ri na nchumu; a ri nga ri na mati.25 Kutani va tshama ehansi va dya xinkwa.+ Loko va tlakusa mahlo va languta, waswivo, a ku ta ntlawa wa Vaiximayele+ va huma eGiliyadi, tikamela ta vona a ti rhwale labidanumi ni balsama ni rihanti ra nhlaka,+ a va ri endleleni va swi yisa aEgipta.26 Hiloko Yuda a ku eka vamakwavo: “Xana a hi ta pindzula yini loko a hi dlaye makwerhu kutani hi seletela ngati+ yakwe?27 Tanani, a hi n’wi xaviseni eka Vaiximayele,+ mi nga pfumeleli voko ra hina ri va ehenhla ka yena.+ Ku tlula kwalaho, i makwerhu, i nyama ya hina.” Kutani va yingisa makwavo.+28 Hiloko vanhu lava a va ri vabindzuri+ va Vamidiyani va hundza kwalaho. Hikwalaho va koka Yosefa va n’wi humesa ekheleni ra mati,+ kutani va xavisa Yosefa eka Vaiximayele hi swiphemu+ swa silivhere swa 20. Vona va hetelela va fikise Yosefa aEgipta.29 Endzhakunyana Ruveni a tlhelela ekheleni ra mati kambe Yosefa a a nga ri kona ekheleni ra mati. Hikwalaho a handzula tinguvu takwe hi le xikarhi.+30 Loko a tlhelela eka vamakwavo lavan’wana a huwelela a ku: “N’wana u fambile! Kutani mina—kahle-kahle ndzi ta ya kwihi?”+31 Hambiswiritano, va teka nguvu yo leha ya Yosefa kutani va tlhava xiphongo, va peta nguvu yoleyo yo leha engatini hi ku phindha-phindha.+32 Endzhaku ka sweswo va rhumela nguvu yo leha ya mikhwalalati kutani yi yisiwa eka tata wa vona, va ku: “Hi kume leswi. Hi kombela u kambela+ loko ku ri nguvu yo leha ya n’wana wa wena kumbe ku nga ri yona.”+33 A yi kambela kutani a huwelela a ku: “I nguvu yo leha ya n’wananga! U fanele a dyiwe+ hi xivandzana xo leva! Kunene Yosefa u handzuleriwile!”+34 Hiloko Yakobe a handzula minkhancu yakwe hi le xikarhi kutani a ambala nguvu yo khwaxa emasengeni ya yena naswona a rila n’wana wakwe masiku+ yo tala.35 Kutani vana vakwe va majaha hinkwavo ni va vanhwanyana hinkwavo va hambeta va ta ku ta n’wi chavelela,+ kambe a nga chaveleleki, a ku:+ “Ndzi ta rhelela eSheol eka n’wananga ndza ha rila!” Kutani tata wa yena a hambeta a n’wi rila.36 Hambiswiritano, Vamidiyani va n’wi xavisa aEgipta eka Potifaro, mutirhi wa le hubyeni ya huvo ya Faro,+ ndhuna ya varindzi.+


text:
Muxe
—Wanuna Wa Ku Titsongahata
I YINI KU TITSONGAHATA?
Ku titsongahata swi vula ku va munhu a nga tikukumuxi kumbe a nga ri na manyunyu. Munhu loyi a titsongahataka a nga tekeli van’wana ehansi. Munhu un’wana ni un’wana loyi a nga hetisekangiki loyi a titsongahataka u xiya ku tsana kakwe.
XANA MUXE U KU KOMBISE NJHANI KU TITSONGAHATA?
Muxe a nga sungulanga ku tikukumuxa loko a nyikiwa vulawuri. Hakanyingi loko munhu a nyikiwa vulawuri, u hatla a tikombisa loko a ri munhu wo titsongahata kumbe wa ku tikukumuxa. Robert G. Ingersoll mutsari wa lembe-xidzana ra vu-19 u swi veka hi ndlela leyi: “Vanhu vo tala va nga tiyisela maxangu. Kambe ndlela leyinene leyi munhu a kombisaka ha yona leswaku wa titsongahata i ndlela leyi a tirhisaka vulawuri byakwe ha yona.” Hi ndlela yoleyo, Muxe u veke xikombiso lexinene xa ku titsongahata. Njhani?
Muxe u nyikiwe vulawuri lebyikulu hikuva Yehovha u n’wi rhume leswaku a rhangela tiko ra Israyele. Kambe vulawuri byebyo a byi n’wi endlanga leswaku a tikukumuxa. Hi xikombiso, xiya ndlela leyinene leyi a xi hlamuleke ha yona xivutiso xo tika malunghana ni timfanelo ta ndzhaka. (Tinhlayo 27:1-11) Lexi a ku ri xiboho xo tika hikuva a xi nga ta tirha eka vavasati volavo ntsena kambe ni le ka switukulwana swa nkarhi lowu taka.
Xana Muxe a a ta angula njhani? Xana a a ta tibyela leswaku tanihi murhangeri wa Israyele a a xi tiva xiboho lexi a a fanele a xi endla? Xana a a ta titshega hi vuswikoti byakwe, hi malembe lawa a ma heteke a ri murhangeri kumbe hileswi a ri tiva kahle langutelo ra Yehovha?
Kumbexana munhu wa ku tikukumuxa a a ta va a endle tano. Kambe Muxe a nga endlanga tano. Rungula ra Bibele ri hi byela leswi: ‘Muxe u vike mhaka emahlweni ka Yehovha.’ (Tinhlayo 27:5) Anakanya hi mhaka leyi! Hambiloko Muxe a hete malembe ya kwalomu ka 40 a ri karhi a rhangela tiko ra Israyele, Muxe u titshege hi Yehovha ku nga ri yena n’wini. Hi swi vona kahle leswaku Muxe a a titsongahata swinene.
Muxe a nga kalanga a anakanya leswaku hi yena ntsena loyi faneleke a va ni vulawuri. U ve ni ntsako loko Yehovha a pfumelela Vaisrayele van’wana leswaku va va vaprofeta. (Tinhlayo 11:24-29) Loko mukon’wana wakwe a ringanyeta leswaku a hlawula vavanuna lava a va ta n’wi pfuna ku endla ntirho, Muxe u tirhise xiringanyeto xexo hi ku titsongahata. (Eksoda 18:13-24) Loko a ri ekusuhi ni ku fa, hambileswi a ha tiyile emirini, Muxe u kombele Yehovha leswaku a tota mutlhandlami wakwe. Loko Yehovha a hlawule Yoxuwa, Muxe u n’wi seketele hi mbilu hinkwayo, a khutaza vanhu leswaku va landzela nkongomiso wa Yoxuwa loko a va rhangela ku ya eTikweni leri Tshembisiweke. (Tinhlayo 27:15-18; Deteronoma 31:3-6; 34:7) Entiyisweni, Muxe a a swi teka ku ri lunghelo ku rhangela Vaisrayele evugandzerini. Kambe a a nga rhangisi vulawuri byakwe eka swilaveko swa van’wana.
I YINI LESWI HI SWI DYONDZAKA?
A hi swi lavi ku va lava tikukumuxaka hileswi hi nyikiweke vulawuri kumbe hileswi hi nga ni vuswikoti. Tsundzuka: Leswaku hi endla ntirho wa Yehovha hi ndlela leyinene, ku titsongahata ka hina i ka nkoka swinene ku tlula vuswikoti bya hina. (1 Samuwele 15:17) Loko hi titsongahata hakunene, hi ta tikarhatela ku tirhisa ndzayo ya vutlhari leyi nga eBibeleni, leyi nge: “Tshemba Yehovha hi mbilu ya wena hinkwayo naswona u nga titshegi hi ku twisisa ka wena n’wini.”—Swivuriso 3:5, 6.
Nakambe xikombiso xa Muxe xi hi dyondzisa leswaku a hi fanelanga hi titshega ngopfu hi xikhundlha kumbe vulawuri bya hina.
Xana ha vuyeriwa hi ku tekelela xikombiso xa Muxe xa ku titsongahata? Handle ko kanakana ha vuyeriwa! Loko hi hlakulela ku titsongahata ka xiviri, hi ta endla leswaku vanhu lava hi tshamaka na vona va nga tikeriwi hi vutomi, leswi nga ta endla leswaku va hi amukela. Xa nkoka swinene, hi amukeleka eka Yehovha Xikwembu, loyi hi byakwe a kombiseke mfanelo leyi yo saseka. (Pisalema 18:35) “Xikwembu xi lwisana ni lava titlakusaka, kambe lava titsongahataka xi va nyika musa lowu nga faneriwiki.” (1 Petro 5:5) Wa nga vona xivangelo lexi twalaka xo tekelela ku titsongahata ka Muxe!


text:
XIVUTISO 1
Hi Mina Mani?
A WU TA ENDLA YINI?
Ehleketa hi xiyimo lexi: Karen a a nga si heta ni timinete ta khume a ri exinkhubyanini ivi a twa rito leri a ri toloveleke endzhaku ka yena.
“Ha yini u yime kwalaho?”
Loko Karen a hundzuluka u vona munghana wakwe Jessica a khome mabodlhela mambirhi. Wa swi vona leswaku i byala. Jessica u teka bodlhela rin’we a n’wi nyika ivi a ku: “A wa ha ri n’wana, tiphinenyana.”
Karen u lava ku ala, kambe Jessica i munghana wakwe. Karen a nga lavi leswaku munghana wakwe a anakanya leswaku a nga tlharihanga. Kasi xin’wana, Jessica i un’wana wa vanhwanyana lavanene. Loko a nwa, swi vula leswaku ku nwa a swi bihanga ngopfu. Karen u ri, ‘Ko va ku timula torha. A swi fani ni ku tirhisa swidzidziharisi.’
A wu ta endla yini loko a wu ri exiyin’weni lexi fanaka ni xa Karen?
EHLEKETISISA HI MHAKA LEYI!
Leswaku u endla xiboho lexinene exiyin’weni xo fana ni lexi, u fanele u titiva. Ku titiva swi vula ku tiva leswi u swi pfumelaka ni leswi u swi lavaka. Ku tiva sweswo swi ta ku pfuna leswaku u kota ku lawula vutomi bya wena ku ri ni ku va u pfumelela van’wana leswaku va byi lawula.—1 Vakorinto 9:26, 27.
U nga byi kuma kwihi vuswikoti byo tano? Ku hlamula swivutiso leswi landzelaka swi nga ku pfuna.
1 I YINI LESWI NDZI KOTAKA KU SWI ENDLA?
Ku tiva vuswikoti bya wena ni leswi u kotaka ku swi endla swi ta ku pfuna leswaku u titshemba.
XIKOMBISO XA LE BIBELENI: Muapostola Pawulo u tsarile a ku: “Hambiloko ndzi pfumala vutshila eku vulavuleni, hakunene a ndzi byi pfumali evutivini.” (2 Vakorinto 11:6) Leswi Pawulo a a ma twisisa kahle Matsalwa, u swi kotile ku tiyisela loko van’wana va n’wi tlhontlha. A nga pfumelanga ku tsanisiwa hi swilo swo biha leswi a va swi vula.—2 Vakorinto 10:10; 11:5.
TIKAMBISISE. Laha hansi tsala nyiko kumbe vuswikoti lebyi u nga na byona.
Sweswi tsala mfanelo leyi u nga na yona. (Hi xikombiso, xana wa khathala, wa hanana, wa tshembeka naswona wa wu hlayisa nkarhi?)
2 HI KWIHI KU TSANA KA MINA?
Vumunhu bya wena byi nga cinca loko u pfumela ku lawuriwa hi ku tsana ka wena.
XIKOMBISO XA LE BIBELENI: Pawulo a a ku tiva ku tsana ka yena. U tsarile a ku: “Kunene ndza wu tsakela nawu wa Xikwembu hi ku ya hi munhu loyi ndzi nga yena endzeni, kambe eswirhweni swa mina ndzi vona nawu wun’wana lowu lwaka ni nawu wa mianakanyo ya mina, wu ndzi endla khumbi ra nawu wa xidyoho lowu nga eswirhweni swa mina.”—Varhoma 7:22, 23.
TIKAMBISISE. Hi kwihi ku tsana loku u faneleke u dyondza ku ku lawula?
3 HI TIHI TIPAKANI TA MINA?
Xana u nga khandziya thekisi kutani u byela muchayeri leswaku a rhendzeleka ndhawu yin’we ku kondza petirolo yi hela? Sweswo ku ta va ku ri vuphukuphuku ni ku tlanga hi petirolo!
U dyondza yini? Tipakani ti ku nyika nkongomiso ni ku ku pfuna leswaku swilo swi ku fambela kahle evuton’wini. Swi fana ni loko ku ri ni ndhawu leyi u faneleke u ya eka yona naswona u kunguhate leswaku u ta fika njhani eka yona.
XIKOMBISO XA LE BIBELENI: Pawulo u tsarile a ku: “Ndlela leyi ndzi tsutsumaka ha yona a yi kanakanisi.” (1 Vakorinto 9:26) Pawulo u tivekele tipakani a tlhela a tikarhatela ku ti fikelela.—Vafilipiya 3:12-14.
TIKAMBISISE. Laha hansi tsala tipakani tinharhu leti u nga rhandzaka ku ti fikelela lembe leri taka.
4 HI SWIHI SWILO LESWI NDZI PFUMELAKA EKA SWONA?
Loko ku nga ri na leswi u pfumelaka eka swona, swi ta ku tikela ku endla swiboho. Ku fana ni rimpfana, u ta endla leswi tintangha ta wena ti swi endlaka—leswi kombisaka leswaku a wu swi tivi leswi u swi lavaka.
Ku hambana ni sweswo, loko u endla swilo hi ku ya hi leswi u pfumelaka eka swona, u endle leswi u tiyimiseleke ku swi endla, ku nga khathariseki leswi van’wana va swi endlaka.
XIKOMBISO XA LE BIBELENI: Muprofeta Daniyele a a “tiyimiserile embilwini yakwe” ku sukela loko a ha ri muntshwa leswaku u ta yingisa milawu ya Xikwembu, hambileswi a a hambanisiwe ni ndyangu wa ka vona. (Daniyele 1:8) Hi ku endla tano, u endle leswi a a tiyimiserile ku swi endla. Daniyele u hanye hi leswi a a pfumela eka swona.
TIKAMBISISE. I yini leswi u pfumelaka eka swona? Hi xikombiso: Xana wa pfumela eka Xikwembu? Loko swi ri tano, ha yini u pfumela eka xona? I yini lexi ku khorwisaka leswaku Xikwembu xi kona?
Xana wa pfumela leswaku milawu ya Xikwembu ya ku vuyerisa? Loko swi ri tano, ha yini u pfumela?
Hi swihi leswi u nga navelaka ku va swona—xana u nga navela ku va tluka leri yaka hala ni hala loko ku ba moya kumbe ku va nsinya lowu yimaka wu tiyile hambiloko ku ri ni xidzedze? Loko u titiva kahle, u ta fana ni nsinya wolowo. Kutani sweswo swi ta ku pfuna leswaku u hlamula xivutiso lexi nge, Hi mina mani?


text:
Xana U Nga Byi Tshemba Vukhongeri Loko Swi Ta Eka Mali?
Estelle * a a nghena kereke ni vana vakwe vanharhu. U ri: “Ndzi byele mufundhisi wa mina leswaku ndzi lava ku dyondza Bibele.” Kambe a nga kalanga a n’wi dyondzisa. Eku heteleleni, u tshike kereke. U ya emahlweni a ku: “Varhangeri va kereke va ndzi tsalele papila kutani va vula leswaku loko ndzi nga ha swi koti ku ta, ndzi nga rhumela mali ntsena. Ndzi anakanye ndzi ku, ‘A va na mhaka ni leswaku ndza ya kumbe a ndzi yi; vona vo lava mali ya mina ntsena.’”
Angelina loyi ku nga khale a nghena kereke u ri: “Ekerekeni ya hina a ku fambisiwa xirhundzu ku ringana minkarhi yinharhu loko hi ri karhi hi gandzela naswona a ku languteriwe leswaku hi nyikela minkarhi hinkwayo. Nkarhi na nkarhi a va lava mali. Ndzi anakanye ndzi ku, ‘Vanhu lava a va na moya wa Xikwembu.’”
Xana vukhongeri lebyi nga endhawini ya ka n’wina byi tirhisa tindlela to karhi leswaku byi sindzisa vanhu ku nyikela? Xana sweswo swi fambisana ni Bibele?
I YINI LESWI BIBELE YI SWI DYONDZISAKA?
Yesu, musunguri wa Vukreste u te: “Mi amukele mahala, nyikani mahala.” (Matewu 10:8) Rungula ra risima ra Bibele a ri xavisiwi naswona ri fanele ri nyikiwa hinkwavo lava ri lavaka.
Xana Vakreste vo sungula a va swi hakela njhani swilaveko swa vandlha?
Un’wana ni un’wana a a nyikela “hilaha a boheke hakona embilwini yakwe, ku nga ri hi ku vilela kumbe hi ku sindzisiwa, hikuva Xikwembu xi rhandza munyiki la tsakeke.” (2 Vakorinto 9:7) Muapostola Pawulo u te: ‘Ku chumayela ka hina mahungu lamanene eka n’wina hi ku endle hi ri karhi hi tirha vusiku ni nhlikanhi, leswaku hi nga rhwexi ni un’we wa n’wina ndzhwalo wo tika.’ (1 Vatesalonika 2:9) Pawulo a a rhunga matende leswaku a seketela ntirho wakwe wo chumayela.—Mintirho 18:2, 3.
XANA TIMBHONI TA YEHOVHA TI SWI ENDLISA KU YINI?
Hi ntolovelo, Timbhoni ta Yehovha ti hlangana emiakweni yo saseka leyi vuriwaka Tiholo ta Mfumo. Xana ti swi kotisa ku yini ku hakelela swilaveko swa tona? A ti jika-jikisi puleti ya minyikelo, kumbe ku rhumela timvhilopho leswaku ti kombela minyikelo. Ematshan’weni ya sweswo, munhu un’wana ni un’wana loyi a tlangelaka lunghiselelo leri ra moya a nga hoxa minyikelo yakwe ebokisini ra minyikelo leri nga eHolweni ya Mfumo.
Xana vukhongeri byi fanele byi hakeleriwa njhani?
Swi le rivaleni leswaku magazini lowu wu lava mali leswaku wu kandziyisiwa ni ku rhumeriwa. Nilokoswiritano, u nge pfuki u vone swinavetiso leswi ku komberiwaka mali. Mhaka-nkulu i ku hangalasa ntiyiso wa Bibele.
U anakanya yini: Xana ndlela leyi ya ku hakelela swilaveko yi fambisana ni marito ya Yesu ni xikombiso xa Vakreste vo sungula?
^ ndzim. 2 Mavito man’wana enxaxamelweni wa swihloko leswi ma cinciwile.


text:
VANTSHWA VA VUTISA
Ndzi Nga Endla Yini Loko Ndzi Tlule Nawu Wa Vatswari Va Mina?
Hi leyi ndlela yo endla leswaku xiyimo xi nga nyanyi.
Vulavula ntiyiso. Loko u nga endli tano, vatswari va wena a va nge he ku tshembi. Hikwalaho, vulavula ntiyiso hinkwawo.
Papalata ku tiyimelela kumbe ku swi tekela ehansi leswi u swi endleke.
Minkarhi hinkwayo, tsundzuka leswaku “
loko nhlamulo yi olova, yi tlherisa vukarhi.”—Swivuriso 15:1.
Kombela ku rivaleriwa. Swi fanerile leswaku u tisola hikwalaho ka ku karhateka ni ntirho lowu engetelekeke, leswi u swi vangeleke vatswari va wena nileswi u va khomiseke tingana hikuva sweswo swi nga endla leswaku va ku anakanyela loko va ku xupula. Hambiswiritano, u fanele u tisola swi huma embilwini.
Amukela ndzayo. Ku yi amukela swi kombisa leswaku wa kula. Lexi u nga xi endlaka i ku lwela leswaku vatswari va wena va tlhela va ku tshemba.—Swivuriso 20:11.
Tsundzuka leswaku swi fanerile leswaku vatswari va wena va ku vekela milawu leyi nga ta ku kongomisa. Hi yona mhaka leyi Bibele yi vulavulaka hi “
xileriso xa tata wa wena” ni “
nawu wa mana wa wena.”—Swivuriso 6:20.
Loko u lava leswaku vatswari va wena va ku nyika ntshunxeko
Yingisa milawu ya vona.
Tiyiseka leswaku mahanyelo ya wena ma kombisa leswaku wa va yingisa.
DYONDZA SWO TALA
Hi Mina Mani?
Tindlela ta mune to tikambisisa ni ku kuma leswi u nga swona ni leswi u pfumelaka eka swona.


text:
Dyondzo 66: Yezabele—Nkosikazi Yo Homboloka
Endzhaku ka ku fa ka Hosi Yerobuwamu, tihosi hinkwato leti a ti fuma emfun’weni wa le n’walungwini wa tinyimba ta 10 eIsrayele a ti hombolokile. Hosi Akabu a a homboloke ku tlula tihosi hinkwato. Xana wa swi tiva leswaku ha yini? Hikwalaho ka nsati wakwe, Nkosikazi Yezabele wo homboloka.
Yezabele a a nga ri wansati wa Muisrayele. A a ri n’wana wa hosi ya le Sidoni. A a gandzela Bali xikwembu xa mavunwa, naswona u endle leswaku Akabu ni Vaisrayele vo tala va gandzela Bali. Yezabele a a venga Yehovha kutani u dlaye vaprofeta va yena vo tala. Van’wana a va boheka ku tifihla emabakweni leswaku va nga dlayiwi. Loko Yezabele a lava xilo xo karhi, a a nga ri na mhaka ni ku dlaya munhu leswaku a xi kuma.
Siku rin’wana Hosi Akabu a a nga tsakanga. Hiloko Yezabele a n’wi vutisa a ku: ‘Ha yini u nga tsakanga namuntlha?’
Akabu u hlamule a ku: ‘Hikwalaho ka leswi Naboti a ndzi byeleke swona. A ndzi lava ku xava nsimu yakwe ya vhinyo. Kambe u arile.’
Yezabele u te: ‘U nga vileli. Ndzi ta ku kumela yona.’
Hiloko Yezabele a tsala mapapila a ma kongomisa eka vakulukumba va le mutini wa laha Naboti a a tshama kona. U te eka vona: ‘Lavani vavanuna lava nga pfuniki nchumu lava nga ta vula leswaku Naboti u rhukane Xikwembu ni hosi. Kutani mi teka Naboti mi n’wi humesela ehandle ka muti mi n’wi khandla hi maribye a fa.’
Loko Yezabele a twa leswaku Naboti u file, u byele Akabu a ku: ‘Famba sweswi u ya teka nsimu yakwe ya vhinyo.’ Xana a wu pfumeli leswaku Yezabele u fanele a xupuriwa hikwalaho ka swilo swo biha leswi a swi endleke?
Hi ku famba ka nkarhi, Yehovha u rhume wanuna la vuriwaka Yehu leswaku a ya n’wi xupula. Loko Yezabele a twa leswaku Yehu u le ku teni, u tipende mahlo a tlhela a tisasekisa. Kambe loko Yehu a fika a vona Yezabele efasitereni, u huwelele vavanuna lava nga endlwini ya hosi a ku: ‘N’wi cukumeteleni ehansi!’ Vavanuna va endle tano, hilaha u swi vonaka hakona laha xifanisweni. Va n’wi cukumetele hansi, kutani a fa. Nkosikazi Yezabele u helele kwalaho.
1 Tihosi 16: 29-33; 18:1-4; 21:1-16; 2 Tihosi 9:30-37.
Swivutiso
- A a ri mani Yezabele?
- Ha yini Hosi Akabu a a nga tsakanga siku rin’wana?
- Yezabele u endle yini leswaku a kumela nuna wakwe Akabu nsimu ya vhinyo ya Naboti?
- I mani loyi Yehovha a n’wi rhumeke leswaku a ya xupula Yezabele?
- Hilaha u swi vonaka hakona laha xifanisweni, ku humelele yini loko Yehu a fika endlwini ya vuhosi ya Yezabele?
Swivutiso swo engetela
- Hlaya 1 Tihosi 16:29-33 na 18:3, 4.
Xana swiyimo eIsrayele a swi bihe ku fikela kwihi hi nkarhi wa Hosi Akabu?
- Hlaya 1 Tihosi 21:1-16.
Xana Naboti u kombise xivindzi ni ku tshembeka eka Yehovha hi ndlela yihi?
Eka xikombiso xa Akabu, hi nga dyondza yini malunghana ni ku langutana ni ku hela matimba?
- Hlaya 2 Tihosi 9:30-37.
Hi nga dyondza yini eka ndlela leyi Yehu a a hisekela ku endla ku rhandza ka Yehovha ha yona?
DYONDZA SWO TALA
Xikwembu Xi Venga Vuhomboloki
Kopa ntlango lowu ivi u vona leswaku u nga dyondza yini eka xitori xa Akabu, Yezabele, Naboti na Eliya.


text:
Dyondzo 2
Xikwembu I Mani?
1. Ha yini hi fanele hi gandzela Xikwembu?
Xikwembu xa ntiyiso i Muvumbi wa swilo hinkwaswo. A xi na masungulo naswona a xi nge vi na makumu. (Pisalema 90:2) Hi xona Xihlovo xa mahungu lamanene lama kumekaka eBibeleni. (1 Timotiya 1:11) Leswi Xikwembu xi hi nyikeke vutomi, hi fanele hi gandzela xona ntsena.—Hlaya Nhlavutelo 4:11.
2. Xikwembu xi njhani?
A ku na munhu la tshameke a vona Xikwembu hikuva i Moya, leswi vulaka leswaku xi tlakukile ku tlula swivumbiwa swa nyama leswi hanyaka emisaveni. (Yohane 1:18; 4:24) Nilokoswiritano, hi nga vona vumunhu bya Xikwembu eka swilo leswi xi swi endleke. Hi xikombiso, mihandzu ni swiluva swo hambana-hambana swi hi byela hi rirhandzu ni vutlhari bya xona. Vukulu bya vuako byi hi byela hi matimba ya xona.—Hlaya Varhoma 1:20.
Hi nga dyondza leswi engetelekeke hi vumunhu bya Xikwembu loko hi hlaya Bibele. Hi xikombiso, yi hi byela leswi Xikwembu xi swi tsakelaka ni leswi xi nga swi tsakeliki, ndlela leyi xi va khomaka ha yona vanhu ni ndlela leyi xi angulaka ha yona eka swiyimo swo hambana-hambana.—Hlaya Pisalema 103:7-10.
3. Xana Xikwembu xi ni vito?
Yesu u te: “Tata wa hina la nge matilweni, vito ra wena a ri kwetsimisiwe.” (Matewu 6:9) Hambileswi Xikwembu xi nga ni swithopo swo tala, xi ni vito rin’we ntsena. Eka ririmi rin’wana ni rin’wana, vito leri ri vitaniwa hi ndlela leyi hambaneke. Hi Xitsonga i “Yehovha.”—Hlaya Pisalema 83:18.
Vito ra Xikwembu ri susiwile eTibibeleni to tala ivi ri siviwa hi swithopo leswi nge Hosi kumbe Xikwembu. Kambe loko Bibele yi tsariwa, vito ra Xikwembu a ri humelela minkarhi ya kwalomu ka 7 000. Yesu u twarise vito ra Xikwembu loko a dyondzisa vanhu hi xona.—Hlaya Yohane 17:26.
4. Xana Yehovha u na mhaka na hina?
Xana leswi vanhu vo tala va xanisekaka swi vula leswaku Yehovha i Xikwembu lexi nga riki na mhaka na hina? Vanhu van’wana va vula leswaku u pfumelela leswaku hi xaniseka leswaku a hi ringa, kambe sweswo a hi ntiyiso.—Hlaya Yakobo 1:13.
Xikwembu xi nyike vanhu ntshunxeko wo tihlawulela. Xana a hi wu tlangeli ntshunxeko wa hina wa ku hlawula ku tirhela Xikwembu? (Yoxuwa 24:15) Kambe vanhu vo tala va hlawula ku endla van’wana swilo swo biha, hi yona mhaka vanhu vo tala va xanisekaka. Yehovha u twa ku vava loko a vona vuhomboloki byebyo.—Hlaya Genesa 6:5, 6.
Yehovha i Xikwembu lexi nga ni mhaka na hina. U lava leswaku hi tiphina hi vutomi. Ku nga ri khale u ta herisa ku xaniseka ni lava va ku vangaka. Sweswi, u ni xivangelo lexi twalaka xo pfumelela ku xaniseka ku ringana nkarhi wo karhi. Xivangelo xa kona hi ta dyondza hi xona eka Dyondzo 8.—Hlaya 2 Petro 2:9; 3:7, 13.
5. Hi nga tshinela njhani eka Xikwembu?
Yehovha u hi rhamba leswaku hi tshinela eka yena hi ku vulavula na yena hi xikhongelo. Wa khathala hi un’wana ni un’wana wa hina. (Pisalema 65:2; 145:18) U tiyimiserile ku hi rivalela. Wa swi vona loko hi endla matshalatshala yo n’wi tsakisa, hambiloko minkarhi yin’wana hi tsandzeka. Hikwalaho, hambileswi hi nga hetisekangiki, hi nga swi kota ku va ni vuxaka lebyikulu na Xikwembu.—Hlaya Pisalema 103:12-14; Yakobo 4:8.
Leswi Yehovha a hi nyikeke vutomi, hi fanele hi n’wi rhandza ku tlula ndlela leyi hi rhandzaka munhu wihi na wihi. (Marka 12:30) Loko u ri karhi u kombisa ndlela leyi u rhandzaka Xikwembu ha yona hi ku dyondza leswi engetelekeke ha xona ni ku endla ku rhandza ka xona, u ta tshinela swinene eka xona.—Hlaya 1 Timotiya 2:4; 1 Yohane 5:3.
DYONDZA SWO TALA
Xana Xikwembu Xi Ni Vito?
Xikwembu xi ni swithopo swo tala, swo tanihi lexi nge Lowa Matimba Hinkwawo, Muvumbi ni lexi nge Hosi. Kambe vito ra xona ri tirhisiwa minkarhi ya kwalomu ka 7 000 eBibeleni.


text:
DOMINICAN REPUBLIC
Ku Tiyisela Swi Tisa Ntshunxeko
Ku Chumayela Hi Vuxiyaxiya
Rafael Pared, loyi a tirhaka eBethele ni nsati wakwe Francia, u ve muhuweleri hi 1957 loko a ri ni malembe ya 18. U tsundzuka nkarhi lowu maphorisa lawa a ma nga ambalanga yunifomo a ma hamba ma n’wi landzelela loko a ya eku chumayeleni, ma lava ndlela yo n’wi khoma yena swin’we ni lava a famba na vona. Rafael u ri: “Minkarhi yin’wana a hi boheka ku famba hi switarata swin’wana kutani hi tlula tidarata leswaku hi papalata ku khomiwa.” Andrea Almánzar u hlamusela leswi yena swin’we ni van’wana va swi endleke leswaku va nga khomiwi, u ri: “Hi tirhise vuxiyaxiya. Ensin’wini a hi chumayela yindlu yin’we kutani hi tlula khume ra tindlu hi nga si chumayela eka yin’wana.”
Hi Ntshunxeka Eku Heteleleni!
Hi 1959, mfumo wa Trujillo se a wu ri ni malembe ya 30 wu ri karhi wu fuma, kambe xiyimo xa tipolitiki a xi cinca. Hi June 14, 1959, vanhu va le Dominican lava a va ye evutumbelweni va vuye va ta hlasela tiko ra Dominican Republic leswaku va ringeta ku hlula Trujillo. Hambileswi nhlaselo wolowo wu siveriweke naswona lava boheke xikungu va dlayiweke kumbe ku khotsiwa, valala va Trujillo lava a va ya va andza va xiye leswaku mfumo wakwe a wu nga ri na matimba kutani va nyanyise nkaneto wa vona.
Hi January 25, 1960 endzhaku ka malembe wu ri karhi wu tirhisana ni mfumo wa Trujillo, ntlawa wa vafundhisi va Kereke ya Khatoliki wu tsale papila wu lwisana ni mhaka ya ku bakanyeriwa etlhelo ka timfanelo ta vanhu. N’wamatimu Bernardo Vega loyi a humaka eDominican, u ri: “Nhlaselo lowu veke kona hi June 1959 ni ku lwisana loku veke kona ni vanhu lava katsekeke eka rhengu rolero, wu sindzise Kereke leswaku yi nghenelela nyimpi yo lwisana na Trujillo.”
Lexi tsakisaka, hi May 1960 mfumo wu herise ku yirisiwa ka Timbhoni ta Yehovha. Endzhaku ka loko ti yirisiwe malembe yo tala, ti kume mpfuno ti nga swi langutelanga eka Trujillo endzhaku ka loko a lwisane ni Kereke ya Khatoliki.


text:
MBULAVURISANO | YAN-DER HSUUW
Mutivi Wa Vana Lava Ha Riki eKhwirini U Hlamusela Hi Ripfumelo Rakwe
PROFESA Yan-Der Hsuuw i mukongomisi eka ndzavisiso lowu endliwaka eka n’wana la ha riki ekhwirini, eYunivhesiti ya National Pingtung ya Sayense ni Thekinoloji le Taiwan. U tshame a pfumela eka dyondzo ya ku tihundzukela ka swilo, kambe endzhaku ka loko a ve mulavisisi eka swa sayense, u cince langutelo rakwe. U hlamusele vatsari va Xalamuka! hi leswi n’wi endleke a cinca.
Hi byele switsongo hi ndlela leyi u kurisiweke ha yona.
Ndzi velekiwe hi 1966, ndzi kulele eTaiwan. Vukhongeri bya vatswari va mina a ku ri Vutao ni Vubudha. Hambileswi a hi phahla hi tlhela hi gandzela swifaniso, a hi nga anakanyi leswaku Xikwembu hi xona xi vumbeke swilo hinkwaswo.
Ha yini u dyondze ntivovutomi?
Loko ndza ha ri ntsongo, a ndzi rhandza ku khathalela swifuwo naswona a ndzi lava ku dyondza ndlela yo sirhelela swiharhi leswaku swi nga xaniseki ku katsa ni vanhu. Hi ku famba nkarhi, ndzi dyondzele ku va dokodela wa swifuwo kutani endzhakunyana ndzi dyondzela ku tiva ndlela leyi n’wana loyi a ha riki ekhwirini a kulaka ha yona, leswi a ndzi tshemba leswaku a swi ta tlhela swi ndzi pfuna ku twisisa leswaku vutomi byi ve kona njhani.
U nga hi byela leswaku ha yini a wu pfumela eka dyondzo ya ku tihundzukela ka swilo?
Vadyondzisi va le yunivhesiti a va dyondzisa hi dyondzo ya ku tihundzukela ka swilo, va vula leswaku ku ni vumbhoni lebyi yi seketelaka. Kutani a ndzi va tshemba.
Ha yini u sungule ku dyondza Bibele?
Ndzi susumetiwe hi swilo swimbirhi swa nkoka. Xo sungula, ndzi anakanye hi leswaku exikarhi ka swikwembu swo tala leswi vanhu va swi gandzelaka, xi fanele xi ri kona lexikulu ku tlula hinkwaswo. Kambe hi xihi? Xa vumbirhi, a ndzi swi tiva leswaku Bibele i buku leyi xiximiwaka ngopfu. Kutani ndzi ye eka titlilasi to dyondzisa Bibele.
Hi 1992, loko ndzi sungule ku dyondza eYunivhesiti ya Khatoliki ya Leuven le Belgium, ndzi endzele kereke ya Khatoliki ivi ndzi kombela muprista leswaku a ndzi pfuna ndzi twisisa Bibele, kambe u arile.
U ti kume njhani tinhlamulo ta swivutiso swa wena?
Endzhaku ka malembe mambirhi, loko ndza ha endla ndzavisiso wa sayense eBelgium, ndzi hlangane na Ruth, wansati wa le Poland, loyi a nga Mbhoni ya Yehovha. U dyondze Xichayina leswaku a ta pfuna swichudeni swa le yunivhesiti leswi a swi lava ku dyondza hi Xikwembu. Ndzi khongelele mpfuno wolowo, hikwalaho a ndzi tsakile loko ndzi hlangana na yena.
Ruth u ndzi kombe leswaku hambileswi Bibele yi nga riki buku ya sayense, yi pfumelelana na yona. Hi xikombiso, Davhida mutsari wa Bibele u khongele eka Xikwembu a ku: “Mahlo ya wena ma vone ni xitumbulukwa xa mina, naswona swiphemu swa xona hinkwaswo swi tsariwe ebukwini ya wena, malunghana ni masiku lawa swi vumbiweke ha wona ku nga si va ni xin’we xa swona.” (Pisalema 139:16) Hambileswi Davhida a tirhiseke marito yo phata, a a vula ntiyiso! Hambiloko swirho swa miri swi nga si vumbeka, rungula ra ndlela leyi swi nga ta vumbeka ha yona ri va se ri ri kona. Ku tshembeka ka Bibele swi ndzi endle ndzi khorwiseka leswaku i Rito ra Xikwembu. Nakambe ndzi sungule ku twisisa leswaku ku ni Xikwembu xin’we xa ntiyiso, ku nga Yehovha. 1
I yini leswi ku khorwiseke leswaku Xikwembu xi tumbuluxe swilo hinkwaswo leswi hanyaka?
Xikongomelo xa ndzavisiso wa sayense i ku kuma ntiyiso, ku nga ri ku seketela mavonelo ya vanhu. Ku dyondza hi ndlela leyi n’wana loyi a ha riki ekhwirini a kulaka ha yona swi endle leswaku ndzi cinca langutelo ra mina, hi yona mhaka ndzi gimete hileswaku swilo leswi hanyaka swi lo tumbuluxiwa. Hi xikombiso, loko vanjhiniyara va endla nchumu wo karhi, xiphemu ha xin’we xa nchumu lowu va wu endlaka wu ringanela kahle eka xiphemu lexi wu faneleke wu hlanganisiwa na xona. Leswi swi yelana ni ndlela leyi n’wana loyi a nga ekhwirini a kulaka ha yona, kambe yona yi rharhangane swinene.
Xana ndlela yoleyo yi sungula hi ku va tandza rin’we ri nonisiwa?
Ina. Sele leyi nga voniwaka hi muchini wa ku vona swilo leswitsongo, yi sungula ku avana. Ku ringana nkarhi wo karhi, tisele to hlayanyana ta andza endzhaku ka tiawara ta 12 ku ya eka 24. Loko xiendlakalo lexi xa ha sungula, ku vumbeka tiselenkulu. 2 Tisele leti, ti nga humesa tisele to hambana ta kwalomu ka 200 kumbe ku tlula, leti lavekaka leswaku ku vumbeka n’wana, to tanihi tisele ta ngati, ta marhambu, ta misiha ni tin’wana.
Ku dyondza hi n’wana la ha riki ekhwirini swi endle ndzi gimeta hileswaku swilo leswi hanyaka swi lo tumbuluxiwa
Tisele leti faneleke, ti humesiwa hi ku hleleka naswona ti hlangana etindhawini leti faneleke. Ti rhanga ti hlangana ti va tinyama ivi ti endla leswaku ku vumbeka swirho leswin’wana swa miri ku katsa mavoko ni milenge. Hambiloko vanjhiniyara va lava ku tsala hi rungula leri a va swi koti. Kambe, rungula ra ndlela leyi n’wana loyi a nga ekhwirini a kulaka ha yona ri tsariwile eka DNA. Loko ndzi anakanya hi mhaka leyi yo hlamarisa, ndza khorwiseka leswaku swilo hinkwaswo leswi hanyaka swi tumbuluxiwe hi Xikwembu.
Ha yini u ve Mbhoni ya Yehovha?
Hi ku komisa, ndzi susumetiwe hi rirhandzu. Yesu Kreste u te: “Hinkwavo va ta tiva leswaku mi vadyondzisiwa va mina, loko mi rhandzana.” (Yohane 13:35) Rirhandzu rolero a ri yi hi nghohe. A ri kuceteriwi hi rixaka ra munhu wo karhi, ndhavuko wakwe kumbe muhlovo wa nhlonge yakwe. Ndzi ri vonile rirhandzu ro tano loko ndzi sungula ku tihlanganisa ni Timbhoni.
^ 2. Hikwalaho ka ripfalo rakwe ra Vukreste, Profesa Yan-Der Hsuuw a nga ha tirhi hi swona ku kambela tiselenkulu leti endlaka n’wana a kula ekhwirini ra mana wakwe.


text:
XIHONDZO XO RINDZA (NKANDZIYISO WA VANDLHA) JANUARY 2013
Magazini lowu wu vulavula hi lava va kombiseke ripfumelo ni xivindzi eBibeleni.
Va Tinyikele Hi Ku Tirhandzela—Le Norway
Xivutiso lexi nga languteriwangiki xi wu endle njhani ndyangu wu ya laha ku nga ni xilaveko lexikulu?
Vana Ni Xivindzi—Yehovha U Na Wena!
U nga vuyeriwa eka xikombiso xa Yoxuwa, Yoyada, Daniyele ni van’wana lava kombiseke ripfumelo ni xivindzi.
U Nga Pfumeleli Nchumu Xi Ku Hambanisa Na Yehovha
Dyondza leswaku hi nga swi endla njhani swiboho leswinene malunghana ni ntirho, vuhungasi ni ndyangu wa hina.
Tshama U Ri Karhi U Tshinela Eka Yehovha
Hi nga tshinela njhani eka Yehovha hi ku veka swilo swa elektroniki, rihanyo, mali ni ndhuma endhawini ya swona?
Ku Tirhela Yehovha Handle Ko Tisola
Evuton’wini bya yena muapostola Pawulo u endle swihoxo leswikulu ni swiboho swa vutlhari. Hi nga dyondza yini eka xikombiso xa yena?
Vakulu Lava Nga Vakreste ‘I Vatirhi-kulorhi Leswaku Hi Tsaka’
Vakulu va va pfuna hi tindlela tihi leswaku vamakwerhu va xinuna ni va xisati va tsaka entirhweni wa Xikwembu?
Tsima Leri Hleriweke Kahle Ri Va Ni Vuyelo Lebyinene
Hlaya hi ndlela leyi xinhwanyetana xa malembe ya khume xi endleke matshalatshala ha yona leswaku xi rhamba hinkwavo lava va vulavulaka Ximapudungun exikolweni leswaku va ya eka xiendlakalo xo hlawuleka.


text:
1Vandruye, khu mahungu nya gikhati ni matshigu si na gu giregago silo soso, kha gu vbwetegi gu ganela gambe gimbe gilo. 2Enu mu ngu dziti gwadi nya gukhenu litshigu la Pfhumu li nata nga mbafa, vbakari nya wutshigu. 3Gikhati vathu va ganelago khavo: "Litigo li lade, gu mwalo gilo," khavbo avbo gu natago, khu gipitipiti, gumbemba vbatshani gwawe. Va na khala nga nyamayi nya mimba gikhati a lumwago, kha va na vbuluga. 4Vandruye, enu kha mu vbanyi gidemani nya wutshigu, khu guralo, litshigu lolo kha li dzi kodzi gu vboha ga enu kha nga mbafa, yitago wutshigu. 5Enu mwa gu vbanya guwonegelani nya mihani, kholu ethu kha hi lumbi wutshigu ambari gidema. 6Khu kharalo, hi nga khali na hi lade nga vambe, hongoleni hi khedzisele, hi vbanye khu gu dzi phara. 7Kholu, vale va lalago, va gu lala wutshigu, ni vale va levago, va gu leva wutshigu. 8Gasi ethu hi lumbago, mihani, ha gu vbanya khu gu dzi phara, hi vhikedwa khu gitshango nya gukhodwe ni lihaladzo, ni gihugu nya litunga a gu gutumba nya guvbanyiswe. 9Khu kharalo, Nungungulu kha hi emisela gu hi sanisa, aholu, a hi emisede guya mana guvbanya khu ga Pfhumu yathu Jesu Kristo. 10Uye a difa khu kotani nya ethu, gasi mu guvbanyani ambari gufani hi vbanye gumogo naye gikhati gyatshavbo. 11Khu kharato, tiyisanani, phasanani moyo ni moyo nga edzi mutago na mu gu gira kala olu. 12Vandruye, hi ngu mi lomba mu ninge githawo ga vale va tago khu lina la Pfhumu va ta thumela enu, vathangeli, valuleki vanu. 13Va sayiseni khu ligolo ni lihaladzo, khu thumo yoyo va gu nawo. Vbanyani khu gurula vbakari gwanu. 14Vandruye, hi ngu mi lomba gambe, kawukani va nya mahudzuri, tiyiselani ava va rerekago, sayisani vadwali, mu hunisela vatshavbo. 15Mu nga bweledzelani guvivba khu guvivba. Aholu girelanani wuwadi vbakari gwanu ni vatshavbo. 16Vbanyani khu gu tsaka gikhati gyatshavbo. 17Mu nga garali khu gu gira milombelo. 18Bongani Nungungulu ga silo satshavbo, Aya khayo mavbanyelo a ma vbwetago Nungungulu vbakari gwanu, ni wuhengeli ga Jesu Kristo. 19Mu nga degudzi lito nya Liphuvbo nya gu Age, 20mu nga yeyisi vaprofeti. 21Khedzani gwadi satshavbo; mu vegisa esi nya sadi, 22ndreyani ga satshavbo esi nya guvivbe. 23Nungungulu nya gurula a na agise ni gu sayisa sivili sanu ni mihefemulo yanu kala a gu wuya Pfhumu yathu Jesu Kristo. 24Oyu a nga mi hathani tumbegide a na gira esi a nga tumbisago. 25Vandruye, hi dundrugeni nethu omu nya milombelo yanu. 26Losani vathu vatshavbo va Nungungulu khu maloselo nya wundruye. 27Nyi ngu mi lombani, khu lina la Pfhumu, mu hevbulela lidangalila leli vathu vatshavbo. 28Wuhigo wa Pfhumu yathu Jesu Kristo wu na khale ni enu.
Copyright
Learn More


text:
VANTSHWA VA VUTISA
Xana Ndzi Swi Lunghekerile Ku Rhandzana?
I yini ku rhandzana?
Loko u ri nhwanyana ku ni mufana loyi u n’wi toloveleke naswona loko u ri mufana ku ni nhwanyana loyi u n’wi toloveleke naswona nkarhi ni nkarhi mi va swin’we. Xana leswi swi vula leswaku ma rhandzana?
Ku ni jaha kumbe ntombhi yo karhi leyi mi tsakelanaka. Hi siku mi rhumelelana ti-SMS kumbe mi vulavula hi riqingho. Xana leswi swi vula leswaku ma rhandzana?
Nkarhi na nkarhi loko mi hlangana ni vanghana va wena, ku ni ntombhi kumbe jaha leri nga sukiki ekusuhi na wena. Xana leswi swi vula leswaku ma rhandzana?
Kumbexana a wu kalanga u tipfinyinga loko u hlamula xivutiso xo sungula. Kambe, swi nga endleka u rhange hi ku dya marhambu ya nhloko loko u fanele u hlamula xivutiso xa vumbirhi ni xa vunharhu. Kahle-kahle i yini ku rhandzana?
Vanhu lava rhandzanaka hi lava va talaka ku va swin’we.
Kutani nhlamulo ya swivutiso leswinharhu leswi nga laha henhla i ina. Swi nga khathariseki leswaku u vulavula ni ntombhi kumbe jaha hi riqingho kumbe mi vulavula mi langutanile, mi nga ha va mi voniwa hi mani na mani kumbe mi ri exihundleni, loko ntombhi kumbe jaha rolero ri ri munghana wa wena naswona mi endlelana swilo ku fana ni vanhu lava rhandzanaka naswona mi hamba mi vulavula, sweswo swi vula leswaku ma rhandzana.
Hi xihi xikongomelo xo rhandzana?
Ku rhandzana ku fanele ku va ni xikongomelo lexinene—ku nga ku pfuna jaha ni ntombhi leswaku va vona loko va fanelana ku va va tekana.
I ntiyiso leswaku tintangha ta wena tin’wana ti nga ha teka ku rhandzana tanihi ndlela yo hungasa. Kumbexana ti tsakela ku va swin’we ni tintombhi kumbe majaha lama tirhandzaka kambe ti nga tiyimiselanga ku teka kumbe ku tekiwa. Tin’wana ti nga ha teka tintombhi kumbe majaha yo tano tanihi nchumu wo tibuma hi wona kumbe ku komba van’wana leswaku na wena u na yena wa ka wena.
Kambe, hi xitalo vunghana byo tano a byi tlhaveriwi hi dyambu. Nhwanyana la vuriwaka Heather u ri: “Vantshwa vo tala lava rhandzanaka va tshikana ku nga si hela ni vhiki kumbe mambirhi. Va teka vuxaka byo tano byi ri bya xinkarhana—ku ri ndlela yo tilunghiselela ku dlaya vukati, ku nga ri ku tshama evukatini.”
Swi le rivaleni leswaku loko u rhandzana ni munhu wo karhi, u khumba ni ndlela leyi a titwaka ha yona. Kutani tiyiseka leswaku u swi endla hi xikongomelo lexinene.—Luka 6:31.
Anakanya: Xana u nga rhandza leswaku munhu a tlanga hi wena onge u thoyi leyi n’wana a yi tlakulaka ivi loko a karhele hi yona a yi lahlela ehansi? Hikwalaho, u nga swi endli sweswo eka munhu un’wana! Bibele yi vula leswaku rirhandzu “a ri tikhomi hi ndlela leyi nga tengangiki.”—1 Vakorinto 13:4, 5.
Ntombhi yin’wana leyi vuriwaka Chelsea yi ri: “Minkarhi yin’wana ndzi vona swi nga bihanga ku rhandzana ni jaha hi xikongomelo xo tihungasa ntsena, kambe timhaka ti onhaka loko jaha rero ri yi tekela enhlokweni mhaka leyi.”
Xitsundzuxo: Leswaku u lunghekela ku rhandzana ni munhu leswaku mi ta tekana, hlaya 2 Petro 1:5-7 ivi u hlawula mfanelo yin’we leyi u faneleke u tirhela eka yona. Endzhaku ka n’hweti, tikambele u vona loko u endle nhluvuko eka yona, loko ku ri ni laha swi lavaka u antswisa kona, endla tano.
Xana ndzi kule hilaha ku ringaneke leswaku ndzi nga sungula ku rhandzana?
Xana u ehleketa leswaku muntshwa u fanele ku sungula ku rhandzana loko a ri ni malembe mangani?
Kutani vutisa un’we wa vatswari va wena xivutiso lexi fanaka.
Swi nga endleka leswaku nhlamulo ya wena yi nga fani ni ya mutswari wa wena. Kumbexana a swi tano! Swi nga ha endleka u ri un’wana wa vantshwa vo tala vo tlhariha, lava rindzaka kukondza va kula hilaha ku ringaneke leswaku va titwisisa vona vini va nga si sungula ku rhandzana.
Danielle la nga ni malembe ya 17, u endle tano. U ri: “Loko ndzi ehleketa ndlela leyi a ndzi vona swilo ha yona emalembeni mambirhi lama hundzeke, leswi a ndzi swi lava eka loyi ndzi ehleketaka ku nghenela vukati na yena swi hambanile ni leswi ndzi swi lavaka sweswi. Kahle-kahle, nisweswi a ndzi si titshemba kahle ku va ndzi nga endla xiboho xexo. Loko se ndzi vona leswaku ku hundze malembe yo hlayanyana vumunhu bya mina byi nga si cinca-cinca, ndzi ta lava loyi ndzi nga rhandzanaka na yena.”
Ku ni xivangelo xin’wana lexi endlaka leswaku ku rindza ku va mhaka ya kahle swinene. Bibele yi tirhisa xiga lexi nge “vurhumbuki bya vuntshwa” ku hlamusela nkarhi lowu muntshwa a titwaka a navela ngopfu ku etlela ni ntombhi kumbe jaha kumbe ku va ni munhu loyi a rhandzanaka na yena. (1 Vakorinto 7:36) Hi nkarhi lowu, ku va ekusuhi swinene ni munhu wo karhi loyi u tifelaka hi yena swi nga nyanyisa ku navela koloko ivi swi ku hoxa ekhombyeni.
I ntiyiso leswaku swi nga endleka leswaku mhaka leyi yi nga vuli nchumu eka tintangha ta wena. To tala ti swi lava hi mahlo-ngati ku twa leswaku swi njhani ku va jaha ri etlela ni ntombhi kumbe ntombhi yi etlela ni jaha. Kambe u nga swi kota—u fanele —ku hlula mianakanyo yo tano! (Varhoma 12:2) Phela, Bibele yi ku khutaza leswaku u ‘balekela vumbisa.’ (1 Vakorinto 6:18) Loko wo rindza kukondza u hundza nkarhi lowu wa ku rhumbuka ka vuntshwa, u ta ‘balekela khombo.’—Eklesiasta 11:10.
Ha yini u fanele u rindza?
Ku sindzisiwa ku rhandzana u nga si swi lunghekela, swi nga fana ni ku sindzisiwa ku tsala xikambelo kambe u nga si dyondzisiwa nchumu hi dyondzo ya kona. Swi le rivaleni leswaku u nge swi tsakeli sweswo! U fanele u kuma nkarhi wo dyondza dyondzo leyi u nga ta tsala xikambelo ha yona kutani u swi tiva kahle leswi u nga ta vutisiwa swona.
Swa fana ni ku rhandzana.
Ku rhandzana a hi ku tlanga matshopetana. U nga si anakanyisisa hi munhu wo karhi hi ku kongoma, u fanele u kuma nkarhi lowu ringaneke wo kambisisa mhaka ya nkoka swinene, ku nga ndlela yo aka vuxaka lebyinene ni van’wana.
Loko se u kuma munhu la fanelekaka, u ta kota ku aka vuxaka lebyi tiyeke. Phela, vukati byi akiwa hi vanhu vambirhi lava va nga vanghana lavakulu.
Ku rindza nkarhi lowu faneleke u nga si rhandzana a swi nge wu kavanyeti ntshunxeko wa wena. Kambe, u ta kuma ntshunxeko lowu engetelekeke wo “tsaka evuntshweni bya wena.” (Eklesiasta 11:9) Nakambe u ta kuma nkarhi wo tilunghiselela hi ku antswisa vumunhu bya wena naswona xa nkoka swinene u ta kota ku aka vuxaka bya wena ni Xikwembu.—Swirilo 3:27.
Loko wa ha rindzele nkarhi wolowo, tiphine hi ku tolovelana ni majaha ni tintombhi tin’wana. Xana u nga swi endlisa ku yini sweswo hi ndlela leyinene? Dzumba hi mintlawa leyi ku katsekaka ni vanhu kumbe munhu lonkulu la nga ta mi nyika nkongomiso lowu faneleke. Nhwanyana la vuriwaka Tammy u ri: “Hi ku ya hi mina wa tiphina swinene loko u endla tano. Swa antswa ku va ni vanghana vo tala.” Monica u pfumelelana na yena. U ri: “Ku hlangana hi ntlawa i swinene hikuva u kota ku dzumba ni vanhu lava nga ni vumunhu byo hambana-hambana .”
Kambe, loko u tshamela ku vona munhu un’we u nga si lungheka, u tivitanela nhlomulo wu ri kule na wena. Kutani u nga hatliseli. Tirhisa nkarhi lowu wa vutomi bya wena ku hlakulela vunghana lebyinene ni ku byi tiyisa. Hi ku famba ka nkarhi loko u sungula ku nghenela timhaka ta rirhandzu, u ta va u titiva kahle wena n’wini nileswi u swi lavaka eka loyi u lavaka ku heta vutomi bya wena mi hanya swin’we.
DYONDZA SWO TALA
Xana Ndzi Nga Aka Muti Ni Munhu Loyi?
U nga swi kotisa ku yini ku vona mbilu ya munghana wa wena leswaku i munhu wa muxaka muni?


text:
DECEMBER 17, 2015
KYRGYZSTAN
Huvo Ya Le Kyrgyzstan Yi Yima Ni Xiboho Xo Ntshunxiwa Ka Vavasati Vambirhi Lava Hehliweke
Hi October 29, 2015, huvo ya vaavanyisi vanharhu ya Huvo ya Xifundzha ya le Osh yi yime ni xiboho xo ntshunxa Timbhoni ta Yehovha timbirhi, ku nga Oksana Koriakina ni mana wakwe, Nadezhda Sergienko. Muchuchisi u hehle vavasati lava hi ku vula leswaku va kanganyise vaakatiko va le Osh loko va ri karhi va hlanganyela entirhweni wa vona wa vukhongeri.
Vulavisisi Lebyi Nga Sekeriwangiki Eka Vumbhoni Lebyi Tiyeke Byi Komba Xihlawuhlawu Xa Vukhongeri
Hi March 2013, maphorisa ma khome Oksana Koriakina na Nadezhda Sergienko hikwalaho ka swihehlo. Vavasati lava a va ri ni vumbhoni lebyi tiyeke, lebyi sekeriweke hi vanhu lava va voneke ku komba leswaku a va nga ri na nandzu. Hambiswiritano, ku endliwe vulavisisi naswona Huvo ya le Dorobeni ra Osh yi khotse Oksana na Nadezhda kukondza ku fika siku ra ku tengiwa ka nandzu wa vona.
Hi ku famba ka nkarhi Huvo ya le Dorobeni ra Osh yi vule leswaku vulavisisi byo sungula byi endliwe hi ndlela leyi a yi ta endla onge Oksana na Nadezhda va na nandzu naswona valavisisi a va landzelanga “swiletelo leswi fambisanaka ni ku endla vulavisisi bya muxaka lowu.” Hi xikombiso, valavisisi a va yi lavisisanga ndhawu leyi a ku ehleketiwa leswaku ku endliwe vugevenga kona kukondza ku hundza tinh’weti ta mune kumbe ku teka swin’wana ni swin’wana leswi a swi ta va vumbhoni lebyi fambisanaka ni swihehlo leswi endliweke. Hi vomu, a va swi landzelanga swiletelo swo kambisisa leswaku i vamani lava endleke vugevenga lerova vumbhoni bya kona a byi nga ha ri bya nkoka. Eka vulavisisi hinkwabyo ni loko ku tengiwa, lava a va katseka eka vugevenga byebyo a va tshamela ku cinca vumbhoni bya vona.
Muavanyisi loyi a a tenga nandzu wolowo u gimete hi ku vula leswaku lava a va lwisana ni Timbhoni ta Yehovha, a va ri ni xihlawuhlawu eka tona naswona valavisisi a va va khome hi ndlela yo biha Oksana na Nadezhda “hikwalaho ka leswi a va ri swirho swa nhlengeletano ya Timbhoni ta Yehovha.” Hi xikombiso, hambileswi Timbhoni timbirhi ti hehliweke leswaku ti ni vukanganyisi, loko valavisisi va kambisisa makaya ya tona eka tinh’weti leti landzeleke, xikongomelo xa vona a ku ri ku lava minkandziyiso leyi a ku vuriwa leswaku yi yirisiwile. Valavisisi a va yi kumanga.
Swiyimo Swo Tika Swo Pfaleriwa eNdlwini
Ku khotsiwa ka Oksana na Nadezhda ku endle leswaku va nga swi koti ku suka edorobeni ra Osh va ri hava mpfumelelo lowu humaka eka valawuri. Vavasati lavambirhi a swi va tikela hikuva a va fanele va va emakaya ya vona hi nkarhi lowu va vekeriweke wona. Ku ringana malembe yo tlula mambirhi, Oksana na Nadezhda a va fanele va va ekaya hi nkarhi lowu va vekeriweke wona, leswi endleke leswaku va nga wu kumi nkarhi wo endla swilo leswi a va tolovele ku swi endla siku ni siku ni ntirho wa vukhongeri bya vona.
Ku engetela kwalaho, Nadezhda a swi n’wi tikela ku kuma ntirho hikwalaho ka leswi valawuri a va ri na pasi rakwe ro endza. Loko a vabya, a a nga swi koti ku suka ekaya hi nkarhi lowu a fanele a va ekaya leswaku a ya exibedlhele a ya kuma vutshunguri. Oksana a a fanele a kuma mpfumelelo lowu humaka eka muavanyisi leswaku a huma ehandle ka Osh ni nuna wakwe. Yena ni nuna wakwe va ve ni gome swinene naswona a va va ni nkelunkelu, va vilerisiwa hi vuyelo bya nandzu lowu.
Ku Ntshunxiwa
Huvo ya Doroba ra Osh yi ntshunxe Oksana na Nadezhda hi October 7, 2014 hikwalaho ka leswi “a ku nga ri na vumbhoni bya leswaku va ni nandzu.” Hambiswiritano, swivilelo swa muchuchisi swa nkarhi ni nkarhi swi endle leswaku va yima lembe, leswi endleke leswaku va tshama ekaya ra vona ku fikela loko ku ta tlhela ku tengiwa hi October 2015.
“Muchuchisi a nga vulanga nchumu ku tiyisekisa leswaku vumbhoni bya vanhu lava hehliweke hi ku tlula nawu a byi nga ri ntiyiso (swivangelo) kumbe xitiyisekiso xin’wana ni xin’wana xa leswaku O. Koriakina na N. Sergienko a va hehliwa hi nandzu wo tlula nawu.”—Muavanyisi Wa Huvo Leyi Pfuxetaka Nandzu
Hi October 29, 2015, Huvo ya vaavanyisi vanharhu ya Xifundzha ya le Osh yi yime ni xiboho lexi endliweke hi huvo leyi a yi tenga nandzu. Huvo yo endla swivilelo yi teke xiboho xa leswaku “swivilelo leswi endliweke hi muchuchisi ni van’wana a swi tiyisekisiwanga hi nkarhi wo tenga.” Huvo yo endla swivilelo yi tiyisekise leswaku Oksana na Nadezhda a va nga ri na nandzu naswona yi lerise leswaku nawu wo va va pfaleriwa endlwini wu hatla wu herisiwa. Ku engetela kwalaho, tihuvo ti vule leswaku Oksana na Nadezhda va fanele va nyikiwa mali yo xava ndhawu ni ya swin’wana leswi onhiweke leswi fambisanaka ni ku xanisiwa ka vona ni ku tengisiwa.
Oksana u ri: “Mina na manana hi tsakile leswi huvo yi hi ntshunxeke ni leswaku a ha ha pfaleriwi endlwini. Hi swi langutele hi mahlongati ku hanya vutomi lebyi enerisaka hi ku heta nkarhi ni vandyangu ni vanghana va hina ni ku tlhela hi hlanganyela eka mintirho ya hina ya vukhongeri.”
Oksana, Nadezhda ni Timbhoni tin’wana ta le Kyrgyzstan va tsakile hikwalaho ka leswi huvo yi swi xiyeke leswaku valawuri van’wana va le Osh va ni xihlawuhlawu eka vukhongeri kutani yi namarhela nawu. Va tshemba leswaku xiboho lexi xi ta endla leswaku hulumendhe ya kwalaho yi xiya nawu lowu kombisaka leswaku va fanele va va ni ntshunxeko wa vukhongeri ni ku ti tsarisa hi nawu Timbhoni ta Yehovha ta le dzongeni wa Kyrgyzstan.


text:
LESWI HI SWI DYONDZAKA EBIBELENI | EZRA 6-10
Yehovha U Lava Malandza Yakwe Ma N’wi Tirhela Hi Ku Swi Rhandza
Ezra u endle malunghiselelo yo tlhelela eYerusalema
Ezra u kume mpfumelelo lowu humaka eka Hosi Atazekiseki wo tlhelela eYerusalema leswaku a yisa vugandzeri bya ntiyiso emahlweni
Hosi yi nyike Ezra ‘hinkwaswo leswi a swi kombeleke’ leswi a a ta swi tirhisa eka yindlu ya Yehovha—nsuku, silivhere, koroni, vhinyo, mafurha ni munyu, hinkwaswo a swi durha mali leyi tlulaka 100 000 000 wa tidolara
Ezra u tshembe leswaku Yehovha u ta sirhelela malandza ya Yena
Ku tlhelela eYerusalema a swi nga ta olova
Ku ya kona a swi teka tikhilomitara ta kwalomu ka 1 600 naswona laha a va ta famba kona a ku nga hlayisekanga
Riendzo ri teke tin’hweti ta kwalomu ka mune
Lava va nga ta tlhelela a va fanele va ri ni ripfumelo leri tiyeke, va hisekela vugandzeri bya ntiyiso ni ku va ni xivindzi
EZRA U FAMBE NI . . .
Nsuku ni silivhere leswi tikaka titalenta to tlula 750 kumbe Kwalomu ka ntiko lowu ringanaka ni tindlopfu tinharhu letikulu ta le Afrika!
SWIPHIQO LESWI LAVA TLHELELEKE VA LANGUTANEKE NA SWONA . . .
Vuthu ra vaphangi, ndhawu leyi nga kwandzasi, swivandzana leswi nga ni khombo


text:
“Vona Ku Tsakisa Ka Yehovha”
Swiyimo leswi tshikilelaka swi nga hi khumba hi ndlela yo biha. Hi nga tshamela ku anakanya ha swona, swi hi tsanisa swi tlhela swi khumba ndlela leyi hi byi tekaka ha yona vutomi. Hosi Davhida wa le Israyele wa khale u hlaseriwe hi maxangu yo tala. U langutane njhani na wona? Eka pisalema leyi khumbaka mbilu, Davhida u hlamurile a ku: “Ndzi huwelele hi rito ra mina eka Yehovha, ndzi kombela mpfuno; ndzi kombele Yehovha hi rito ra mina leswaku a ndzi komba tintswalo. Ndzi hambete ndzi phofula mhaka leyi ndzi karhataka emahlweni ka yena; ndzi ye emahlweni ndzi n’wi byela hi maxangu ya mina, loko moya wa mina wu tsana endzeni ka mina. Kutani wena u yi tivile ndlela ya mina.” Davhida hi ku titsongahata u khongele eka Xikwembu a kombela mpfuno.—Ps. 142:1-3.
Eminkarhini yo tika, Davhida hi ku titsongahata u khongele eka Yehovha a kombela mpfuno
Eka pisalema yin’wana, Davhida u yimbelerile a ku: “Nchumu wun’we lowu ndzi wu kombeleke eka Yehovha—hi lowu ndzi nga ta wu rindzela, leswaku ndzi tshama endlwini ya Yehovha masiku hinkwawo ya vutomi bya mina, ndzi vona ku tsakisa ka Yehovha ni ku languta tempele yakwe hi ku tlangela.” (Ps. 27:4) Davhida a a nga ri Mulevhi, kambe n’wi anakanye a yime ehandle ka xivava xo kwetsima ekusuhi ni tabernakela laha vugandzeri bya ntiyiso a byi endleriwa kona hi nkarhi wolowo. Mbilu ya Davhida a yi tele ku nkhensa lerova a a lava ku heta masiku yakwe hinkwawo a ri kwalaho kutani a “vona ku tsakisa ka Yehovha.”
Marito lama nge “ku tsakisa” ma hlanganisiwa ni xiyimo kumbe mfanelo ya ku va “la amukelekaka kumbe la tsakisaka mianakanyo, matitwelo kumbe switwi.” Minkarhi hinkwayo Davhida a a ri tlangela lunghiselelo ra vugandzeri ra Xikwembu. Hi nga ha tivutisa hi ku, ‘Xana ndzi titwa hi ndlela leyi Davhida a a titwa ha yona?’
‘KU LANGUTA HI KU TLANGELA’ EKA LUNGHISELELO RA XIKWEMBU
Enkarhini wa hina, lunghiselelo ra Yehovha ro n’wi tshinelela a ri endleriwi emuakweni wo karhi. Ku ri na sweswo, ri katsa tempele leyikulu ya moya ya Xikwembu—lunghiselelo ro kwetsima ra vugandzeri bya ntiyiso. * Loko hi ri ‘languta hi ku tlangela’ lunghiselelo leri, na hina hi nga “vona ku tsakisa ka Yehovha.”
Anakanya hi alitari ya koporo ya gandzelo ro hisiwa leyi a yi ri emahlweni ka nyangwa ya tabernakela. (Eks. 38:1, 2; 40:6) Alitari yoleyo a a yi yimela ku tiyimisela ka Xikwembu ku amukela miri wa Yesu wa nyama leswaku wu va gandzelo. (Hev. 10:5-10) Anakanya hi leswi sweswo swi vulaka swona eka hina! Muapostola Pawulo u tsarile: “Hi vuyelelane ni Xikwembu hi rifu ra N’wana wa xona enkarhini lowu a hi ri valala.” (Rhom. 5:10) Loko hi kombisa ripfumelo eka ngati leyi halatiweke ya Yesu, hi nga amukeleka hi tlhela hi tshembiwa hikwalaho ko va vanghana va Xikwembu. Hikwalaho, hi va ni “xinakulobye na Yehovha.”—Ps. 25:14.
Leswi ‘swidyoho swa hina swi hlanguriwaka,’ hi va ni ‘tinguva ta ku phyuphyisiwa leti humaka eka Yehovha.’ (Mint. 3:19) Xiyimo xa hina xi fana ni xa mubohiwa loyi a tisolaka hikwalaho ka swilo leswi a swi endleke enkarhini lowu hundzeke kutani a hundzuka loko a ha rindzele ku dlayiwa. Loko muavanyisi la nga ni ntwela-vusiwana a vona leswi, u susumeteleka ku sula xigwevo xa mubohiwa yoloye—a herisa xigwevo xakwe xa rifu. Mubohiwa yoloye u ta titwa a ntshunxekile a tlhela a tsaka. Ku fana ni muavanyisi yoloye, Yehovha u va kombisa tintswalo vanhu lava hundzukaka kutani a sula xigwevo xa vona xa rifu.
TSAKELA VUGANDZERI BYA NTIYISO
Swilo swin’wana leswi a swi endliwa eka vugandzeri bya ntiyiso leswi Davhida a a swi vona endlwini ya Yehovha a ku ri ku hlengeletana ka mintshungu ya Vaisrayele-kulobye, ku hlayiwa erivaleni ni ku hlamuseriwa ka Nawu, ku hisiwa ka murhi wa risuna ni ku endliwa ka ntirho wo kwetsima hi vaprista ni Valevhi. (Eks. 30:34-38; Tinhl. 3:5-8; Det. 31:9-12) Eminkarhini ya hina ku ni swilo leswi yelanaka ni leswi a swi endliwa evugandzerini bya ntiyiso le Israyele wa khale.
“Mawaku ndlela leyi swi nga swinene ha yona ni ku tsakisa ha yona loko vamakwavo va tshama swin’we hi vun’we” namuntlha ku fana ni le minkarhini ya khale! (Ps. 133:1) Ku ve ni ku andza lokukulu eka ‘nhlengeletano ya vamakwerhu’ ya le misaveni hinkwayo. (1 Pet. 2:17) Rito ra Xikwembu ra hlayiwa ri tlhela ri hlamuseriwa erivaleni eminhlanganweni ya hina. Yehovha u lunghiselele nongonoko lowu fuweke laha a hi letelaka kona, hi ku tirhisa nhlengeletano yakwe. Nakambe ku ni swakudya swo tala swa moya leswi kandziyisiweke leswi hi nga swi tirhisaka eka dyondzo ya munhu hi yexe kumbe ya ndyangu. Xirho xin’wana xa Huvo leyi Fumaka xi tshame xi ku: “Siku ni siku a ndzi tshama ndzi ri karhi ndzi anakanyisisa hi Rito ra Yehovha ni leswi ri vulaka swona ivi ndzi lavisisa vutivi ni ku twisisa kutani sweswo swi endle leswaku ndzi va ni rifuwo ra moya naswona ndzi eneriseka.” ‘Vutlhari byi nga tsakisa moya-xiviri wa hina.’—Swiv. 2:10.
Namuntlha, malandza ya Yehovha ma endla swikhongelo leswi amukelekaka eka yena siku ni siku. Eka Yehovha, swikhongelo swo tano swi fana ni nun’hwelo wo tsakisa wa murhi wa risuna. (Ps. 141:2) Moya-xiviri wa hina wa tsaka loko wu xiya leswaku Yehovha Xikwembu u hi tsakela swinene loko hi n’wi tshinelela hi xikhongelo xo titsongahata!
Muxe u khongerile a ku: “Ku tsakisa ka Yehovha Xikwembu xa hina a ku ve ehenhla ka hina, ni ntirho wa mavoko ya hina wu simeke wu tiya ehenhla ka hina.” (Ps. 90:17) Loko hi ri karhi hi endla ntirho wa hina wo chumayela hi ku hiseka, Yehovha wa wu katekisa. (Swiv. 10:22) Hi nga ha va hi pfune van’wana leswaku va dyondza ntiyiso. Kumbexana se hi ni malembe yo tala hi ri karhi hi tiyisela entirhweni wa nsimu hambiloko vanhu va nga ri tsakeli rungula ra hina, hi nga ri na rihanyo lerinene, hi twa ku vava emintlhavekweni kumbe hi xanisiwa. (1 Tes. 2:2) Nilokoswiritano, xana a hi ku vonanga “ku tsakisa ka Yehovha” hi tlhela hi xiya leswaku Tata wa hina wa le tilweni u tsakisiwa swinene hi matshalatshala ya hina?
Davhida u yimbelelele Yehovha a ku: “U vutumbelo bya mina, xiavelo xa mina [kumbe ndzhaka] etikweni ra lava va hanyaka.” (Ps. 142:5) Davhida a a xi tlangela swinene “xiavelo” xakwe, hileswaku, ku va ni vuxaka lebyi amukelekaka na Yehovha ni lunghelo ra ku n’wi tirhela. Ku fana na Davhida, hi nga ha weriwa hi maxangu, kambe hi ni mikateko yo tala swinene ya moya! Hikwalaho a hi yeni emahlweni hi tsakela vugandzeri bya ntiyiso naswona minkarhi hinkwayo hi ‘languta hi ku tlangela’ eka tempele ya moya ya Yehovha.
^ ndzim. 6 Vona Xihondzo xo Rindza xa July 1, 1996, matluka 14-24.


text:
NHLOKO-MHAKA YA XIFUNENGETO | BIBELE YI TAMELE RUNGULA RIHI?
Hi Tise Ku Yini Laha?
Hi marito ma nga ri mangani yo olova, Genesa i buku yo sungula ya Bibele leyi hlamuselaka masungulo ya vuako hinkwabyo, yi ri: “Eku sunguleni Xikwembu xi tumbuluxe matilo ni misava.” (Genesa 1:1) Endzhaku ka loko Xikwembu xi tumbuluxe swimilana ni swiharhi, xi tumbuluxe vanhu vo sungula, ku nga Adamu na Evha. A va hambane ni swiharhi hikuva vanhu va swi kota ku tekelela timfanelo ta Xikwembu naswona va ni ntshunxeko wa ku tihlawulela. Xisweswo, a va ta tihlamulela eka swiendlo swa vona. Loko a va lo yingisa swiletelo swa Xikwembu, a va ta katseka eka xikongomelo xa xona tanihi vatswari vo sungula va ndyangu wa vanhu wa misava hinkwayo lava a va ta tiphina hi ku rhula ni vutomi lebyi hetisekeke emisaveni hilaha ku nga heriki.
Hambiswiritano, ntsumi yo karhi kumbe xivumbiwa xa moya, xi kume nkarhi wo tirhisa vanhu leswaku va endla leswi xona xi lavaka swona. Xisweswo, xi hundzuke Sathana, leswi vulaka “Mukaneti.” Hi ku tirhisa nyoka, Sathana u kanganyise Evha, a n’wi byela leswaku a nga swi kota ku hanya handle ko kongomisiwa hi Xikwembu. Adamu na Evha va landzele Sathana, va dlaya vuxaka lebyi a va ri na byona ni Muvumbi wa vona. Hikwalaho ka ku hlawula ka vona loku hoxeke, vatswari va hina vo sungula va lahlekeriwe hi vutomi lebyi nga heriki ni ku endla leswaku vanhu hinkwavo va va ni xidyoho, va va lava nga hetisekangiki ni ku weriwa hi rifu leri nga papalatekiki.
Hi ku hatlisa, Xikwembu xi boxe makungu ya xona yo lulamisa xiyimo lexi xo biha ni ku nyika vatukulu va Adamu ndlela yo kuma vutomi lebyi nga heriki. Xikwembu xi profete leswaku “mbewu”—munhu wo hlawuleka—eku heteleleni a yi ta herisa Sathana ni ku xaniseka loku vangiweke hi Sathana, Adamu na Evha. (Genesa 3:15) Xana “mbewu” yoleyo a ku ta va mani? A swi ta vonaka hi ku famba ka nkarhi.
Hi nkarhi wolowo, Sathana u hambete a ringeta ku kavanyeta xikongomelo lexinene xa Xikwembu. Vanhu vo homboloka va ye va engeteleka. Hiloko Xikwembu xi tiyimisela ku herisa vanhu vo homboloka hi ndhambi. Xi lerise Nowa loyi a lulamile leswaku a aka ngalava—bokisi lerikulu leri papamalaka—leswaku a tiponisa yena ni ndyangu wakwe swin’we ni swiharhi leswi a a lerisiwe leswaku a nghena na swona engalaveni.
Endzhaku ka lembe ku ve ni Ndhambi, Nowa ni ndyangu wakwe va humile va ya emisaveni leyi basisiweke. Kambe “mbewu” a yi nga si fika.


text:
1“Ka yoneyo mbimo Mfumo wa nzumani wu na fanana ni timbiri ta digumi, ati ti nga teka malambu a tona, ti huma kasi kuhingeta mteki. 2Aniko mtxhanu wa tona ti ti divate, se timwane ta mtxhanu i ti to txhariha. 3Timbiri tile ta kudivala, ti di tekile malambu a tona, kha ta teka mafura ngu phuho; 4kasi atile to txhariha, ti to teka malambu, ti teka ni mafura kambe amu ka mabotori. 5Kutingako mteki e swela kubwaka, tona ti to khata kukhudhahela ti otela. 6Se ngu hagari ka wusiku, ku to pfala dipswi, va txi: ‘Ndiyo wa ta mteki! Mu hingeteni!’ 7Se ti wuka totshe timbiri ti longela malambu a tona. 8Atile to divala ti to womba ka tile to txhariha ti txi: ‘Hi hunguleleni mafura anu, nguko malambu athu ma timeka’. 9Aniko timbiri to txhariha ti to angula ti txi: ‘Ahim-him, mafura ma nga thuka ma si hi eneleli athu ni nanu; tsulani ka vale va xavisako, mi ya ti xavela nanu.’ 10Ngako tona ti di tsute kuxavani ka mafura, mteki a to bwaka, se atile ti nga ti ti lulamisete, ti to wulela nayo m'busoni ka mtxhadho; se di sekwa ditimba. 11Ngu msana ka mbimo ti to bwaka nitxona atile to divala, ti txi: ‘Mkoma, Mkoma hi tulele ditimba!’ 12Aniko ene a to ti xamula a txi khene: ‘Kha ditshuri na mi gela ti to kha ni mi zivi.’ 13Ngu toneto, wonelelani, nguko ditshiku kha mi di zivi, hambi ni txikhati. 14“Ngukuva ti na nga mthu wo kari, awu, mbimo yi a nga lava kuendela kule, a nga dhana sithumi sakwe e si ninga txuma txakwe. 15Ka wammweyo a mu ningile mtxhanu wa titalenta, ka mmwane a mu ningile titalenta timbidi, ka mmwanyane kambe e mu ninga yimweyo, madingano ni mtamo wa mmwane ni mmwane. 16Awule a nga amukela mtxhanu wa titalenta, a to bhindula ngu tona, e mana timwane ta mtxhanu. 17Nga toneto kambe, awule a nga amukela timbidi, a bhindute e mana timwane ta timbidi. 18Aniko awule a nga amukela yimweyo basi, a to ya yi kelela mafuni, e sisa male ya nyamne wakwe. 19Se msana ka mbimo ya hombe, a to wuya nyamne wa vale va sithumi e va kombela bhindu ya mithumo yawe. 20Awule a nga ti emukete mtxhanu wa titalenta, a to womba a txi khene: ‘Mkoma, u ni ningile mtxhanu wa titalenta, se ndite timwane ta mtxhanu ni nga bhindula’. 21Mkoma a ti khene: ‘Ngu tona, txithumi txa txinene, txa kuthembeka, u thembekile ka simaha sa sidhotho, ni na ku veka txitimwi ka sa singi. Wulela litsakoni ka nyamne wako.’ 22Ngu kulondeta, awule a nga ti amukete titalenta timbidi a ti khene: ‘Mkoma, u ni ningile titalenta timbidi, se ndite timwane ta timbidi ni nga bhindula.’ 23Mkoma a ti khene kwakwe: ‘Ngu tona, txithumi txa txinene, txa kuthembeka, u thembekile ka simaha sa sidotho, ni na ku veka txitimwi ka sa singi. Wulela litsakoni ka nyamne wako.’ 24Ngu kugwitisa, awule a nga ti amukete talenta ya yimweyo, a ti khene: ‘Mkoma, na ku ziva ngu kale ti to awe u mthu wo karata nguku, u dhunda kuelula amuwa u nga mbi phaya, ni kusengeleta ahawa u nga mbi xwaya. 25Ngu konaho, ni ti ya sisa talenta yako, ngu dizowa, hahatshi ka mafu. Nditxe tximaha txi txi ku lumbako.’ 26Mkoma wakwe, a txi mu angula, a to khene: ‘Txithumi txa tshofu, txa mkara! U ti zivile ta ku ani na elula amuwa ni nga mbi phaya, ni sengeleta amuwa ni nga mbi xwaya. 27Ngu kota yeto, nga u di vekile male yangu ka vale va bhindulisako, kasiku, kuwuyani kwangu, ni ta mana male yangu yi di velekete. 28Mu tekeleni talenta-yo, mi yi ningela ka wule a ku ni digumi da titalenta, 29nguko wuhi ni wuhi a ku naso, a na ningwa ngu kuengetelwa; aniko awule a ku singa naso, a na tekelwa ni txile a ku natxo. 30Txithumi-txo txa mkara, txo mbi vhuna txilo, txi tshotsheni hahanze mtemani; konamo ku na va ho kudila ni kugegeresela ka makwasa.’ 31“Mbimo yi a no ta Mwanana wa Mthu ni wudhumo wakwe, kumweko ni tingelozi takwe, ene a na ta khalahatsha ha txikhaloni kwakwe ka wukoma. 32Se votshe vathu va na ya tshangana masoni kwakwe. Ene a na va abanisa ngu mitxhambi yimbidi, nga kule ka mdyisi a abanisako tinvuta ni tiphongo, 33A na teka tinvuta a txi ti veka txineneni kwakwe, e teka tiphongo a txi ti veka txibhabha kwakwe. 34“Senikoko, Mkoma a na gela vale va ku txineneni a txi khene: ‘Ngonani anu mi nga katekiswa ngu Tate wangu, amukelani thomba ya Mfumo, ayi mi nga lulamiselwa kukhukhela di txi mahwa ditiko. 35Nguko mbimo yi ni nga ti ni nzala, anu mi ni phamete sakudya; mbimo yi ni nga ti ni ditora, mi ni ningile mati ni sela; mbimo yi ni nga ti muendi, mi ni amukete. 36Ni ti singa ni sakuambala, aniko mi ni ambekile; ni titi lwala, se mi tile mi ta ni xola; ni titi kukhotelwani, mi tile mi ta ni dingula’. 37“Se valulami va na mu angula va txi khona: ‘Mkoma, ngu dihi ditshiku hi nga ku wona u di ni nzala hi txi ku phamela, u di ni ditora, hi txi ku ha mati o sala kani? 38Ngu dihi ditshiku hi nga ku wona u di muendi, hi txi ku amukela, mwendo u di ni wusakato hi txi ku ambeka, kani? 39Ngu dihi ditshiku hi nga ku wona u txi lwala, mwendo u di kukhotelwani, hi txi ta kwako, kani?’ 40“Mkoma a na va angula a txi khene: ‘Kha ditshuri na mi gela ti to khani: Yotshe mbimo yi mi nga ti maha eto ka mmweyo wa vanathu vavadotho, mi mahete ani nipune’. 41Ngu msana, a na gela ava va txibhabha kwakwe, a txi khene: ‘Hambukani kule ni nani, anu vathu va kurukwa, tsulani mndiloni ko mbi na magwito, awu wu nga longiselwa Sathane ni tingelozi takwe. 42Nguko mbimo yi ni nga ti ni nzala, kha ma ni phamela; mbimo yi ni nga ti ni ditora, kha ma ni ninga so sela; 43mbimo yi ni nga ti muendi, kha ma ni amukela; ni titi ni wusakato, aniko kha ma ni ambeka; mbimo yi ni nga titi lwala mwendo ni nga ti kukhotelwani, kha ma ta mi ta ni xola.’ 44“Se nivona va na wotisa va txi: ‘Mkoma, ngu dihi ditshiku hi nga ku wona u di ni nzala, mwendo u di ni wusakato, mwendo malwati, mwendo u di kukhotelwani, hi txi lamba ku ku vhuna, kani?’ 45Konaho ene a na va angula a txi khene: ‘Kha ditshuri na mi gela ku khani: Yotshe mbimo yi mi nga leka ku ti maha tiya ka mmweyo wa vanathu vavadotho, ni nani kha ma ni mahela.’ 46Se avava va na tsula kutsayiswani ko mbi guma; ani valulami va na yiswa ka wutomi wo mbi guma.”
Copyright
Learn More


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
1 Tikronika 20:1-8
20 Eku sunguleni ka lembe,+ hi nkarhi lowu tihosi ti humaka hi rivilo ti ya enyimpini,+ Yowabu a rhangela vandla ra nyimpi,+ a onhetela tiko ra vana va Amone, a fika a rhendzela Rhaba,+ loko Davhida a ha tshama eYerusalema; Yowabu a hlasela+ Rhaba a wu mbundzumuxa.2 Kambe Davhida a teka harhi ya Malikomo enhlokweni yakwe,+ a kuma ntiko wa yona wu ri talenta ya nsuku, eka yona a ku ri ni maribye ya risima; yi va enhlokweni ya Davhida. Swilo leswi va swi phangeke swa muti wolowo, leswi a swi humeseke a swi tele ngopfu swinene.+3 Kutani vanhu lava a va ri eka wona, u va humesile, a va veka va saha maribye ni ku tirha+ hi switirho leswi karihaka swa nsimbi ni swihloka;+ hi yona ndlela leyi Davhida a endleke ha yona emitini hinkwayo ya vana va Amone. Eku heteleleni Davhida ni vanhu hinkwavo va vuyela eYerusalema.4 Endzhaku ka leswi, va lwa ni Vafilisita+ eGezere.+ Hi wona nkarhi lowu ha wona Sibekayi+ lowa Muhuxa a nga dlaya Sipayi loyi a a ri exikarhi ka lava va velekiweke hi Varefayimi,+ kutani va hluriwa.5 Va tlhele va lwa ni Vafilisita; kutani Elihanani+ n’wana wa Yayiri a dlaya Lahimi makwavo wa Goliyadi+ lowa le Gati, mphiselo wa fumu ra yena a wu fana ni mhandzi ya valuki va mapesa.+6 Ku tlhele ku va ni nyimpi eGati,+ loko ku va ni wanuna wo leha ngopfu,+ loyi tintiho ni swikunwana swakwe a swi ri tsevu-tsevu, swi ri 24;+ na yena a a velekeriwe Varefayimi.+7 A a tshamela ku tlhontlha+ Israyele. Eku heteleleni Yonathani n’wana wa Ximeya,+ makwavo wa Davhida, a n’wi dlaya.8 Lava hi vona lava va velekeriweke Varefayimi+ eGati;+ va we+ hi voko ra Davhida ni hi voko ra malandza yakwe.


text:
November 21-
27
EKLESIASTA 7–12
Risimu 41 Ni Xikhongelo
Marito Yo Pfula (u nga hundzi timinete tinharhu)
LESWI HI SWI DYONDZAKA EBIBELENI
‘Tsundzuka Mutumbuluxi Wa Wena Lonkulu eMasikwini Ya Vuntshwa Bya Wena’: (10 min.)
Ekl 12:1—Vantshwa va fanele va tirhisa nkarhi ni matimba leswaku va tirhela Xikwembu (w14 1/15 18 ¶3; 22 ¶1)
Ekl 12:2-7—Vantshwa a va siveriwi hi “masiku ya khombo” lama fambisanaka ni ku dyuhala (w08 11/15 23 ¶2; w06 11/1 16 ¶9)
Ekl 12:13, 14—Ku tirhela Yehovha i ndlela leyinene leyi endlaka leswaku vutomi bya wena byi va ni xikongomelo (w11 11/1 21 ¶1-6)
-
Endla Ndzavisiso: (8 min.)
Ekl 10:1—“Vuphukuphuku lebyitsongo” byi nga yi onha njhani ndhuma leyinene ya munhu? (w06 11/1 16 ¶5)
Ekl 11:1—Swi vula yini ku “Cukumeta xinkwa xa wena evuandlalweni bya mati”? (w06 11/1 16 ¶7)
Ku hlaya ka Bibele ka vhiki leri ku ndzi dyondzisa yini hi Yehovha?
Hi tihi tinhla leti ndzi ti kumeke eka ku hlaya ka Bibele ka vhiki leri leti ndzi nga ti tirhisaka ensin’wini?
-
Ku Hlaya Ka Bibele: (u nga hundzi timinete ta mune) Ekl 10:12–11:10
NDZETELO WA NTIRHO WO CHUMAYELA
Riendzo Ro Sungula: (u nga hundzi timinete timbirhi) 2Tm 3:1-5—Dyondzisa Ntiyiso.
Riendzo Ro Vuyela: (u nga hundzi timinete ta mune) Esa 44:27–45:2—Dyondzisa Ntiyiso.
Dyondzo Ya Bibele: (u nga hundzi timinete ta tsevu) bh 25-26 ¶18-20—Rhambela munhu ku ta eminhlanganweni.
MAHANYELO YA VAKRESTE
Risimu 95
“Vantshwa—Tirhisani Nkarhi Lowu Mi Pfulekeleke”: (15 min.) Tlangani vhidiyo leyi nge Vantshwa—Yehovha Wa Mi Rhandza (nxaxamelo wa tivhidiyo, NTIRHO WA HINA WO CHUMAYELA), kutani mi bula hi xihloko lexi.
Dyondzo Ya Bibele Ya Vandlha: (30 min.) kr ndz. 4 ¶7-15 ni bokisi leri nge “Ndlela Leyi Xihondzo xo Rindza Xi Vangamiseke Vito Ra Xikwembu Ha Yona,” ni leri nge “Xivangelo Lexinene Xo Chumayela”
Katsakanya Leswi Dyondziweke Ni Ku Vula Leswi Nga Ta Dyondziwa Eka Vhiki Leri Landzelaka (3 min.)
Risimu 148 Ni Xikhongelo
Xitsundzuxo: Hi kombela mi tlanga risimu leri kan’we, kutani endzhaku ka sweswo vandlha ri fanele ri yimbelela risimu leri lerintshwa.


text:
Domba
Domba ndi yone ngoma yau fhedzisela ya Vhasidzana. Ngoma iyi i khou dzhiwa iya u fhedzisela nga uri khomba dzino dzhena dombani dzivha dzo no vhina lune u bva dombani hu nga vha uya vhuhadzi.
Zwi la kale domba lo vha ḽi tshi dzhia tshifhinga tshilapfu. Musalauno u itela vhana vha tshikolo ri wana uri ḽi vho vha vhuriha fhedzi la swa tshikolo tshi tshi vula. Musalauno hafhu ri wana vhasidzana na vhatukana nga uri hu na tshikolo vha tshina domba heḽi nga ḽavhuṱanu na mugivhela nga musmbulo vha vha vha tshikoloni hafhu.
Na kale na kale vhatshini vha domba vho vha vha vhasidzana. A si vhanzhi vha vhaṱhannga vhe vha vha vho tshina domba.
Tshiṅwe tshine ra tshi vhona uno musalauno ndi hetshi: vhasidzana vha sa funi u tshina domba vha tshi dzivhiwa nga vho khotsi a vho vha tshi ri ndi vhakriste vha tou badeliswa tshelede ya uri vha siye dombani (exemption fee) Hezwi zwo thoma nga muvhuso wa mahosi-tshila tshifhinga tsha musi vhaVenḓa vha tshi khou vhuswa nga Republic ye ya vha i tshi pfi Republic of Venda. Naho uyu muvhuso wo fhela mahosi a kha di vha na maanda mahulu a u kombetshedza vhasidzana u ya dombani vha sa funi vha badela yeneyo i no pfi "exemption fee". Ndi zwine ra vhona na vhasidzana vha re kha dzi pfunzo dza nṱha (high schools) vha tshi vho ya dombani.